ICRC tutup pejabat di Gaza, Tebing Barat atas faktor kewangan

RAMALLAH, 21 Ramadan 1444H, Rabu – Jawatankuasa Antarabangsa bagi Palang Merah (ICRC) mengumumkan penutupan dua pejabatnya di bandar Khan Younis, Gaza dan bandar Jericho di Tebing Barat yang diduduki, atas faktor kewangan.

Dalam satu kenyataan, ICRC berkata, pengurangan peruntukan bajet untuk bantuan kemanusiaan akan menjejaskan kerja-kerja jawatankuasa itu dalam tempoh dua tahun akan datang.

Atas sebab itu, ICRC memutuskan untuk mengurangkan kos operasi, termasuk menutup pejabat dan memberhentikan kakitangan supaya tahap sokongan serta kadar bantuan masih kekal disalurkan kepada kawasan sasaran.

Katanya, keputusan terbaharu itu turut membabitkan penutupan pejabat di Khan Younis dan Jericho serta memberhentikan 24 pekerjanya.

“ICRC akan terus menawarkan perkhidmatan di Semenanjung Gaza, Tebing Barat, Baitulmaqdis Timur dan Israel, termasuk bekerja dengan tahanan dan keluarga mereka serta keluarga yang terjejas keganasan serta konflik.

“Jawatankuasa ini juga akan terus memantau Bulan Sabit Merah Palestin pada tempoh berjaga-jaga dan kecemasan,” katanya.

Ketua Delegasi ICRC, Alessandra Menegon berkata, pihaknya akan terus komited terhadap semua komuniti yang mengalami konflik dan pendudukan sejak 1967 melalui kerja-kerja mengukuhkan perlindungan awam.- Agensi


Peratusan keluar undi rendah mungkin disebabkan COVID-19: MB

PONTIAN, 9 Syaaban 1443H, Sabtu – Kadar 50 peratus mengundi pada Pilihan Raya Negeri (PRN) Johor setakat 4 petang tadi berbanding sasaran Suruhanjaya Pilihan Raya (SPR) sebelum ini 70 peratus berkemungkinan disebabkan kebimbangan terhadap jangkitan COVID-19.

Menteri Besar Johor Datuk Hasni Mohammad berkata kebimbangan terhadap COVID-19 telah menyebabkan pengundi tidak begitu bersemangat untuk mengundi dalam PRN kali ini.

“Kita mendapati bahawa ramai pengundi golongan dewasa mungkin (tidak keluar mengundi) atas sebab bimbang jangkitan COVID-19.

“Mereka tidak begitu ghairah untuk keluar mengundi dan ini adalah dalam kalangan semua kaum Melayu, Cina, India. Warga tua tidak begitu ramai yang keluar mengundi mungkin atas sebab kesihatan,” kata calon Barisan Nasional itu selepas mengundi di Sekolah Kebangsaan Pengkalan Raja, Pekan Nanas, hari ini.

Penyandang kerusi Dewan Undangan Negeri (DUN) Benut itu tiba di sekolah berkenaan pada 4.05 petang dan selesai mengundi 15 minit selepas itu.


Polis tahan 16 ahli keluarga dipercayai pukul mati lelaki mabuk

SHAH ALAM, 21 Zulkaedah 1442H, Jumaat  – Polis menahan 16 individu yang juga ahli keluarga kepada seorang lelaki tempatan yang mati akibat dipukul di rumah keluarganya di Ladang Baru Kelanang, Banting kira-kira 45 kilometer dari sini, awal pagi tadi.

Ketua Polis Daerah Kuala Langat Supt Ahmad Ridhwan Mohd Nor@Saleh berkata, kesemua individu termasuk lapan orang wanita berusia 17 hingga 60-an itu, ditahan sekitar jam 1 hingga 3 pagi tadi, selepas mangsa dikatakan dipukul oleh beberapa orang ahli keluarganya iaitu ibu, ayah, adik-beradik dan saudara mara terdekat, semalam.

“Si mati merupakan seorang penganggur berusia awal 30-an. Kejadian berlaku pada 6.30 petang semalam, di mana mangsa dalam keadaan mabuk telah datang ke rumah keluarganya di Ladang Baru Kelanang. Si mati telah mengganggu dan memukul beberapa ahli keluarga, serta merosakkan kenderaan milik adiknya dengan memecahkan cermin kereta, menggunakan batu-bata.

“Berikutan itu, ahli keluarga yang berang dengan sikap si mati bertindak memukulnya menggunakan kayu, kerusi dan batu. Si mati telah mengalami kecederaan parah di bahagian kepala, dan dibawa oleh ambulans ke Hospital Banting, sebelum meninggal dunia,” katanya dalam kenyataan hari ini.

Ahmad Ridhwan berkata, susulan itu, pihaknya telah menahan 16 orang ahli keluarga mangsa di tempat kejadian di antara jam 1 hingga 3 pagi tadi untuk siasatan lanjut, dan polis turut merampas senjata kayu, batu dan kerusi yang digunakan, untuk mencederakan si mati.

Beliau berkata, kes berkenaan disiasat di bawah Seksyen 302 Kanun Keseksaan. -Bernama


Polis Pakistan guna gas pemedih mata surai penyokong Imran Khan

LAHORE, 16 Syaaban 1444H, Khamis – Polis Pakistan terpaksa melepaskan gas pemedih mata ke arah penyokong bekas Perdana Menteri Pakistan, Imran Khan yang berhimpun di kawasan mewah di Lahore, timur negara tersebut.

Tindakan berkenaan dilakukan kerana penyokong tegar Imran mengingkari larangan kerajaan mengadakan perhimpunan dan menyebabkan puluhan yang ditahan.

Imran yang kini menjadi ketua pembangkang, digulingkan di Parlimen April tahun lalu namun mendakwa penyingkiran tersebut sebagai tidak sah dan menggesa supaya pilihan raya dipercepatkan.

Kerajaan penggantinya, Shahbaz Sharif menolak tuntutan berkenaan dan menegaskan pilihan raya akan dilakukan seperti dijadualkan hujung tahun ini.

Seorang pemimpin kanan parti yang diterajui Imran, Hammad Azhar berkata, polis menahan penyokong berkenaan yang merancang mengadakan perhimpunan yang bermula di Zaman Park, kawasan mewah yang didiami Imran.

Sementara Imran yang berada di kediaman berkenaan mengutuk tindakan kekerasan polis ke atas penyokong yang tidak mempunyai senjata.

Bekas pemimpin yang berusia 70 tahun itu terlibat dalam pelbagai kes mahkamah termasuk pertuduhan keganasan di beberapa tempat di negara tersebut. – Agensi


Korea Selatan campur dan padan dos vaksin AstraZeneca, Pfizer

SEOUL, 7 Zulkaedah 1442H, Jumaat – Kira-kira 760,000 rakyat Korea Selatan yang telah menerima dos pertama vaksin AstraZeneca akan ditawarkan vaksin Pfizer-BioNTech bagi dos kedua ekoran kelewatan penghantaran melalui program global COVAX.

Beberapa negara, termasuk Kanada dan Sepanyol telah bersetuju mencampur kedua-dua dos itu, ekoran bimbang mengenai pembekuan darah yang jarang berlaku dan berpotensi membawa maut – dikaitkan dengan vaksin AstraZeneca.

Kajian awal Sepanyol mendapati bahawa pemberian dos suntikan Pfizer-BioNTech kepada mereka yang mendapat suntikan AstraZeneca adalah selamat dan berkesan.

Kira-kira 835,000 dos vaksin AstraZeneca dari COVAX dijadualkan tiba pada akhir bulan Jun, di mana Korea Selatan merancang untuk memberikan dos kedua kepada kira-kira 760,000 petugas kesihatan yang telah menerima dos pertama pada April.

Bagaimanapun, penghantaran itu ditangguhkan dan dijangka tiba pada Julai atau selepasnya, tatkala Korea Selatan bercadang menggunakan AstraZeneca bagi memenuhi penyertaan dalam kempen vaksinasi.

Setakat Khamis, lebih 27 peratus daripada 52 juta penduduknya telah menerima sekurang-kurangnya satu dos vaksin COVID-19, dan negara itu menyasarkan 70 peratus penerima pada September dan mencapai tahap imuniti kelompok sebelum bulan November.

Bulan lalu, Korea Selatan memaklumkan akan melakukan percubaan klinikal dengan menggabungkan dos dari AstraZeneca dengan Pfizer-BioNTech dan dos vaksin lain.

Setakat ini, 100 petugas kesihatan telah melakukan percubaan untuk mengkaji pembentukan antibodi dan kesan imun lain, kata Pengarah Pusat Kawalan dan Pencegahan Penyakit Korea (KDCA), Jeong Eun-kyeong. –  Agensi


Polis keluar waran tangkap terhadap bekas PM Pakistan

LAHORE, 13 Syaaban 1444H, Isnin – Polis Pakistan menyerahkan waran tangkap kepada bekas Perdana Menteri, Imran Khan bagi memastikan kehadirannya ke mahkamah esok atas tuduhan penyalahgunaan kuasa.

Suruhanjaya Pilihan Raya Pakistan pada Oktober lalu mendapati pemimpin berusia 70 tahun itu bersalah susulan tindakannya menjual hadiah daripada kenamaan asing secara tidak sah.

Agensi Siasatan Persekutuan kemudian memfailkan pertuduhan terhadapnya di Mahkamah Antirasuah selepas gagal hadir ke mahkamah berulang kali.

Imran sebelum ini menuntut pilihan raya dipercepatkan selepas penyingkirannya di Parlimen awal tahun lalu.

Namun, tuntutan berkenaan ditolak oleh penggantinya, Shehbaz Sharif yang berkata pilihan raya diadakan seperti dijadual pada akhir tahun ini.

Imran kemudian mengetuai kempen protes di seluruh negara mendesak pilihan raya dipercepat, namun ada cubaan bunuh dalam perhimpunan menyebabkan beliau mengalami kecederaan.

Merujuk kepada ketidakhadiran ke mahkamah, Imran mandakwa polis mengancam keselamatan nyawanya, selain mendakwa mahkamah tidak menyediakan kawalan keselamatan yang mencukupi.

Pembantunya, Fawad Chaudhry berkata, Imran tidak boleh ditangkap kerana telah mendapat jaminan perlindungan di mahkamah tinggi.

Malah Fawad mendakwa kerajaan sengaja menimbulkan kekacauan politik dengan menangkap bekas Perdana Menteri itu yang masih diterima rakyat, terutama dalam kalangan belia dan masyarakat bandar.

Sementara itu, polis Islamabad dalam kenyataan memaklumkan, Imran tidak ditemui di kediamannya di Lahore dan waran tangkap gagal diserahkan untuk hadir ke mahkamah.

Dalam pada itu, Menteri Dalam Negeri, Rana Sanullah pula berkata, sekiranya beliau gagal hadir ke mahkamah polis boleh menahan dan membawanya ke mahkamah .- Agensi


Tiga teras negara selamatkan politik daripada kucar-kacir

Oleh Zuhayati Yazid

BANGI, 22 Safar 1443H, Rabu – Teras kenegaraan mesti dijadikan rujukan dalam pembinaan negara kerana mampu menyelamatkan sistem politik daripada terus kucar-kacir.

Tiga teras utamanya adalah Islam, Melayu dan sistem beraja.

Presiden gerakan Islam Ikatan Muslimin Malaysia (ISMA), Ustaz Muhammad Fauzi Asmuni berkata, teras negara tidak boleh diubah dalam apa jua keadaan kerana ia membentuk Perlembagaan, budaya dan rujukan serta dianggap kiblat kepada negara.

Sejak dahulu, Malaysia sememangnya sebuah negara yang menjadikan Islam sebagai rujukan.

“Begitu juga dengan nilai-nilai Melayu, saya bukan maksudkan dengan tanjak dan kain samping, tetapi nilai yang memberi keamanan kepada negara khususnya.

“Budaya yang kita ada cukup dan memberi kestabilan kepada negara, contohnya budaya kesopanan yang mampu melahirkan individu yang bersopan dan berbudi pekerti.

“Begitu juga sistem beraja yang menjadi teras utama, walaupun moden kita masih bersyukur kerana sistem beraja masih dikekalkan sehingga hari ini dan ianya perlulah dipertahankan,” katanya.

Beliau berkata demikian ketika menjadi panel dalam program Bicara Negara ‘Bangsa Merdeka Sejarah & Masa Hadapan’ anjuran ISMA cawangan Kajang, malam tadi.

Bagi memastikan teras negara terus terpelihara, Ustaz Fauzi menyeru supaya rakyat memilih pemimpin yang berwibawa, mempunyai semangat patriostime yang tinggi, setia kepada negara, faham teras negara dan sekali gus boleh membangun negara.

“Ini tumpuan kita, jika tersilap membuat pilihan, kesan akan datang adalah beberapa tahun seterusnya. Jadi penting untuk pilih pemimpin yang dapat menentukan negara aman atau atau kucar kacir,” katanya.


Amaran tsunami dikeluarkan di Alaska

BEIJING, 1 Zulhijjah 1441H, Rabu – Amaran tsunami dikeluarkan pada Rabu selepas gempa bumi berkekuatan 7.4 pada skala Richter melanda tenggara Perryville, Alaska pada 0612 GMT, lapor agensi berita Xinhua memetik sistem amaran tsunami Amerika Syarikat. – Bernama


COVID-19: 959 kes baharu hari ini

PUTRAJAYA, 23 Rabiulakhir 1442H, Rabu – Sebanyak 959 kes baharu COVID-19 dan lima kematian direkodkan hari ini, kata Ketua Pengarah Kesihatan Tan Sri Dr Noor Hisham Abdullah.

Menurutnya, jumlah kes aktif dengan kebolehjangkitan pula mencatat 10,748, manakala bilangan kes pulih adalah 1,068 menjadikan jumlah kumulatif kes pulih sebanyak 65,124.

Beliau berkata daripada 959 kes hari ini, sebanyak 953 adalah penularan dalam negara manakala bakinya kes import.

“Selangor melaporkan kes harian tertinggi dengan 277 kes (28.9 peratus), diikuti Sabah sebanyak 203 kes (21.2 peratus) dan Kuala Lumpur 129 kes (13.5 peratus),” katanya pada sidang media mengenai perkembangan COVID-19 hari ini.

Dr Noor Hisham berkata sebanyak 27 kes (2.8 peratus) pula adalah berkaitan kluster di penjara yang membabitkan Kluster Tembok di Kedah (23 kes) dan Kluster Penjara Seberang Perai (4 kes).

Selain itu, Pahang mencatat 119 kes diikuti Johor (100); Negeri Sembilan (33); Perak (33); Pulau Pinang (29); Kelantan (17); Kedah (16); Melaka (dua) dan Labuan (satu).

Sehingga kini, terdapat 127 kes COVID-19 yang sedang dirawat di unit rawatan rapi (ICU) dengan 61 kes memerlukan bantuan pernafasan, dan jumlah kumulatif kematian dalam negara adalah 393 kes.

Memperincikan kes kematian melibatkan lima lelaki warga emas, Dr Noor Hisham berkata kes kematian itu adalah individu berumur 75 tahun yang mempunyai sejarah penyakit gout dan meninggal dunia di Hospital Sungai Buloh.

“Selain itu, kematian melibatkan masing-masing dua di Sabah, seorang berumur 61 tahun dan mempunyai sejarah penyakit darah tinggi yang mendapat rawatan di Hospital Duchess of Kent, Sandakan, manakala seorang lagi berumur 82 tahun di Hospital Queen Elizabeth, Kota Kinabalu,” katanya.

Dua lagi kematian adalah di Johor membabitkan individu berumur 60 tahun yang mempunyai sejarah penyakit darah tinggi, dislipidemia dan strok, manakala seorang lagi berumur 68 tahun dengan penyakit kencing manis, buah pinggang kronik dan bronkiektasis.

Kedua-duanya meninggal dunia di Hospital Enche’ Besar Hajjah Khalsom, Kluang, kata Dr Noor Hisham. – Bernama


SOP diubah, makan besar Tahun Baru Cina dibenarkan, tak lebih 15 orang

PUTRAJAYA, 25 Jamadilakhir 1442H, Ahad – Makan besar keluarga pada malam Tahun Baharu Cina (11 Februari) dibenarkan dengan tidak melebihi 15 orang ahli keluarga terdekat, yang tinggal dalam zon lingkungan 10 kilometer radius tanpa rentas daerah dan negeri, kata Kementerian Perpaduan Negara (KPN).

Menteri Perpaduan Negara, Datuk Halimah Mohamed Sadique berkata, perkara itu dipersetujui dalam Mesyuarat Teknikal Majlis Keselamatan Negara (MKN) hari ini, yang dipengerusikan Menteri Kanan (Kluster Keselamatan) Datuk Seri Ismail Sabri Yaakob, yang bersetuju meluluskan prosedur operasi standard (SOP) sambutan Tahun Baharu Cina yang telah ditambah baik.

Mesyuarat turut bersetuju aktiviti keagamaan di rumah ibadat dibenarkan pada 11, 12 dan 19 Februari dan tertakluk kepada SOP ketat antaranya, bilangan kehadiran penganut di rumah ibadat tidak melebihi 30 orang pada satu-satu masa, dengan pemakaian pelitup muka dan penjarakan fizikal, tempoh waktu sembahyang adalah selama 30 minit dan diselangi dengan kerja-kerja sanitasi selama 30 minit sebelum waktu sembahyang yang berikutnya.

Selain itu, jadual waktu sembahyang adalah bermula daripada pukul 6 pagi hingga 2 petang sahaja, dan aktiviti sembahyang pada 19 Feb dibenarkan di halaman rumah masing-masing pada waktu malam, mengikut tradisi perayaan Tahun Baharu Cina bagi ‘Hokkien Clan’.

Halimah berkata, pegawai-pegawai perpaduan yang telah dilantik sebagai pegawai pemantau di bawah Seksyen 3 Akta Pencegahan dan Pengawalan Penyakit Berjangkit 1988 (Akta 342), akan melakukan pemantauan pematuhan SOP yang telah ditetapkan.

Beliau juga menyeru masyarakat kaum Cina di Malaysia untuk menyambut perayaan tahun ini dalam norma baharu, sentiasa mematuhi SOP yang ditetapkan, menjaga kebersihan diri dan pastikan penjarakan fizikal, dalam usaha memutuskan rantaian COVID-19 di Malaysia. – Bernama


250 terkorban gempa bumi kuat di Afghanistan

KABUL, 22 Zulkaedah 1443H, Rabu – Sekurang-kurangnya 250 orang terbunuh dan lebih 150 lagi cedera selepas gempa bumi kuat melanda kawasan terpencil di tenggara Afghanistan serta negara jiran Pakistan.

Ketua Pihak Berkuasa Pengurusan dan Pentadbiran Bencana Taliban, Mohammad Nassim Haqqani berkata, majoriti kematian adalah di wilayah Paktika, di mana 100 orang terbunuh dan 250 cedera.

Katanya, 25 orang lagi terbunuh di Khost dan lima di wilayah Nangarhar, sambil menambah bahawa siasatan sedang dijalankan untuk menentukan sama ada terdapat lebih banyak mangsa.

Gambar di media Afghanistan menunjukkan rumah yang musnah akibat gegaran kuat berkenaan.

Gempa bumi berukuran 6.1 skala Richter melanda kira-kira 44km (27 batu) turut menggegarkan bandar Khost, berhampiran sempadan Pakistan, pada kedalaman 51km (31 batu), kata Kajian Geologi Amerika Syarikat pada Rabu.

Bagaimanapun, tiada laporan segera mengenai kerosakan atau kematian di Pakistan.

Jumlah kematian mungkin meningkat, lapor media. – Agensi


Perkeso sambut baik jawatan kosong wajib iklan di MYFutureJobs

KUALA LUMPUR, 17 Rabiulawal 1442, Selasa – Keputusan Kementerian Sumber Manusia mewajibkan majikan mengiklankan kekosongan jawatan di portal pekerjaan nasional, MYFutureJobs bagi pengambilan semula pekerja asing dan pegawai dagang adalah langkah yang baik, kata Pertubuhan Keselamatan Sosial (Perkeso).

Ketua Eksekutifnya, Datuk Seri Dr Mohammed Azman Aziz Mohammed memuji dasar itu, memandangkan peningkatan kadar pengangguran di negara ini.

“Pada masa yang mencabar ini, adalah wajar untuk kita mengutamakan penduduk tempatan untuk mengisi kekosongan pekerjaan sebelum kita membukanya kepada orang asing atau ekspatriat.

“Malaysia memiliki sejumlah besar pencari kerja tempatan di pasaran buruh negara yang mampu mengisi kekosangan pekerjaan,” katanya dalam satu kenyataan, hari ini.

Katanya, Perkeso kini mempunyai lebih 90,000 pekerja yang diberhentikan di bawah Sistem Insurans Pekerjaan (EIS), sementara terdapat lebih daripada 745,000 rakyat Malaysia yang menganggur yang berada di luar skim EIS.

Kira-kira 300,000 graduan, tambahnya, juga akan memasuki pasaran tenaga kerja dan harus bersaing dengan pekerja berpengalaman dalam mencari pekerjaan.

“Oleh itu, sangat penting pada masa ini untuk memperkenalkan dasar untuk kebaikan rakyat Malaysia, terutama individu yang tidak bekerja.

“Walaupun ada yang melihat langkah ini sebagai strategi jangka pendek yang mungkin tidak dapat mengatasi pengangguran, atau mungkin menjauhkan para pelabur, Perkeso melihatnya sebagai transformasi positif di pasaran tenaga kerja.

“Dengan pelaksanaan langkah ini, kami percaya bahawa kami dapat mengumpulkan informasi yang cukup mengenai keperluan industri serta memberikan input bagi sistem pendidikan menyiapkan kurikulum yang bersesuaian dengan pekerjaan di masa depan,” katanya.

Dr Mohammed Azman berkata, dengan Program Insentif Pengambilan Pekerja di bawah Pelan Pemulihan Ekonomi Nasional (Penjana), majikan dapat menghantar calon-calon tempatan yang mungkin tidak memiliki kepakaran tertentu untuk mendapatkan latihan – secara percuma.

“Insentif kewangan juga diberikan untuk majikan, mulai dari RM800 pada hingga RM1,000 setiap pekerja hingga enam bulan,” katanya.

Namun, beliau menyatakan bahawa sekiranya majikan mempunyai keperluan khusus mengenai pekerja mereka, mereka diperbolehkan mengambil pekerja asing atau ekspatriat, hanya setelah mereka gagal mencari calon tempatan yang sesuai melalui temu duga kerja.

“Kami menyedari perlunya kepelbagaian di tempat kerja atau pemindahan teknologi dengan memiliki ekspatriat di negara ini.

“Sebenarnya, untuk jawatan penting seperti di Kategori 1 (pekerja mahir dengan gaji bulanan RM10,000 ke atas), majikan boleh memohon pengecualian daripada mengiklankan kekosongan jawatan atau mengadakan temuduga untuk calon tempatan,” katanya

Sebarang pertanyaan berkenaan perkhidmatan pekerjaan dan portal MYFutureJobs boleh hubungi Perkeso di talian 03-8091 5300.


3 bulan ‘berehat’, Annuar Musa sedia kembali ke politik

BANGI, 7 Syaaban 1444H, Selasa – Selepas dipecat UMNO, Tan Sri Annuar Musa kini bersedia menyertai mana-mana parti yang sudi menerimanya sebagai ahli biasa.

Bekas Ahli Parlimen Ketereh itu mengakui sudah bersedia meneruskan perjuangan politik secara berparti selepas tiga bulan ‘berehat’.

Bekas pemimpin UMNO itu berkata, tempoh itu digunakannya untuk bermuhasabah dan memerhatikan arus serta pola politik negara.

“Sejak tahun 1979 (43 tahun lalu) saya menjadi ahli politik tertentu dan berkhidmat kepadanya, sehinggalah saya dibuang dari parti tersebut Disember lalu.

“Sudah tiba masanya kini untuk saya memikiran secara serius untuk kembali semula meneruskan perjuangan politik secara berparti, dengan memilih parti yang sesuai dengan jiwa perjuangan saya, dan parti yang benar-benar berjuang menegakkan syiar agama serta membela bangsa dan negara.

“Semoga ada parti yang sudi menerima saya untuk berkhidmat sebagai ahli biasa mereka,” kata Annuar dalam kenyataan di Facebook.

Disember tahun lalu, Annuar menjadi antara tiga pemimpin UMNO yang dipecat keahliannya kerana dilihat lantang mengkritik kepimpinan Presiden, Datuk Seri Ahmad Zahid Hamidi, khususnya berkaitan usaha jajaran baharu Barisan Nasional (BN) serta Pakatan Harapan (PH).

Susulan keputusan itu, Annuar aktif menggerakkan Muafakat Nasional sebagai pertubuhan bukan kerajaan (NGO) yang telah didaftarkan dengan Jabatan Pendaftar Pertubuhan (RoS).


571,802 petugas barisan hadapan daftar imunisasi COVID-19

PUTRAJAYA, 9 Rejab 1442H, Ahad – Seramai 571,802 orang anggota barisan hadapan mendaftar untuk mendapatkan imunisasi COVID-19 setakat semalam, kata Menteri Penyelaras Program Imunisasi COVID-19 Kebangsaan, Khairy Jamaluddin.

Beliau berkata, daripada jumlah tersebut, 57.3 peratus terdiri dalam kalangan anggota perubatan dan kesihatan iaitu dengan 39.8 peratus Kementerian Kesihatan Malaysia (KKM) dan selebihnya 17.5 peratus pegawai perubatan Angkatan Tentera Malaysia (ATM) serta agensi lain.

Menurutnya, baki 42.7 peratus terdiri daripada anggota bukan kesihatan termasuk ATM, Jabatan Bomba dan Penyelamat Malaysia (JBPM), Polis Diraja Malaysia (PDRM), Jabatan Sukarelawan Malaysia (RELA), Jabatan Penjara Malaysia, Jabatan Kastam Diraja Malaysia (KASTAM), Jabatan Kebajikan Masyarakat (JKM) dan lain-lain.

“Sukacita dimaklumkan bahawa program imunisasi pertama melibatkan Perdana Menteri Tan Sri Muhyiddin Yassin dan Ketua Pengarah Kesihatan Tan Sri Dr Noor Hisham Abdullah diawalkan kepada 24 FebRUARI, berbanding perancangan terdahulu iaitu pada 26 Feb ini.

“Kedua-dua mereka akan menjadi antara individu pertama yang akan diimunisasi bersama dengan petugas barisan hadapan,” katanya dalam kenyataan hari ini.

Khairy, yang juga Menteri Sains, Teknologi dan Inovasi, berkata Malaysia mencatatkan sejarah apabila kumpulan pertama vaksin COVID-19 Pfizer-BioNTech tiba di Lapangan Terbang Antarabangsa Kuala Lumpur (KLIA) pada jam 10.07 pagi tadi.

“Saya bersama dengan Menteri Kesihatan, Datuk Seri Dr Adham Baba, Menteri Pengangkutan, Datuk Seri Dr Wee Ka Siong dan Dr Noor Hisham berkesempatan menyambut ketibaan vaksin tersebut yang turut disiarkan secara langsung di kaca televisyen,” katanya.

Beliau berkata, selain di KLIA, ketibaan vaksin hari ini turut melibatkan penghantaran ke Johor dan Pulau Pinang.

Seterusnya, bekalan vaksin ini akan dihantar ke 16 lokasi Pusat Simpanan Vaksin (PSV) di seluruh negara iaitu enam di Selangor; Johor (empat); Kuala Lumpur (tiga); Pulau Pinang (dua) dan satu di Putrajaya.

“Ketibaan vaksin ini memberi sinar baharu kepada kita semua rakyat Malaysia, terutama para petugas barisan hadapan dalam usaha memerangi pandemik ini,” katanya.

Penerbangan Malaysia Airlines MH604, pesawat penumpang Airbus A330-300 yang membawa kumpulan pertama vaksin selamat mendarat di KLIAdengan membawa 312,390 dos vaksin untuk Malaysia di bawah Program Imunisasi COVID-19 Kebangsaan yang akan diadakan secara berperingkat. – Bernama


KKMM tubuh jawatankuasa siasatan kes ciapan tak senonoh

KUALA LUMPUR, 2 Jamadilakhir 1442H, Jumaat – Kementerian Komunikasi dan Multimedia Malaysia (KKMM) menubuhkan Jawatankuasa Siasatan Kes Ciapan Tidak Senonoh Tahun 2014 di akaun rasmi Twitter, Suruhanjaya Komunikasi dan Multimedia Malaysia (MCMC).

Ketua Setiausaha KKMM Datuk Seri Mohammad Mentek berkata jawatankuasa itu dipengerusikan Timbalan Ketua Setiausaha (Infrastruktur Telekomunikasi dan Ekonomi Digital),Tan Chuan Ou serta empat orang ahli.

“Jawatankuasa ini akan menjalankan siasatan dengan terperinci bermula esok mengenai isu ciapan tidak senonoh akaun Twitter MCMC (SKMM) tersebut bagi mengenal pasti punca melalui penelitian dokumen, peraturan, kaedah pengendalian dan pihak-pihak yang terlibat serta kemungkinan wujudnya unsur-unsur penyalahgunaan atau penyelewengan.

“Jawatankuasa ini juga akan mengesyorkan tindakan yang bersesuaian, antaranya tindakan tatatertib, surcaj, membuat laporan polis atau laporan kepada Suruhanjaya Pencegahan Rasuah Malaysia (SPRM) atau tindakan sivil di mahkamah terhadap pihak yang terlibat sekiranya wujud kecuaian atau salah laku dalam isu ini,’’ katanya dalam kenyataan di sini.

Beliau berkata siasatan akan dilaksanakan secara telus dan laporan hasil siasatan akan dikemukakan kepada Menteri Komunikasi dan Multimedia, Datuk Saifuddin Abdullah, untuk tindakan selanjutnya.

Katanya, langkah penambahbaikan juga akan dicadangkan bagi memastikan perkara seumpama itu tidak berulang di masa hadapan. – Bernama


Penjawat awam lesap RM677,565 mangsa ‘phone scam’

KEPALA BATAS, 8 Muharam 1445H, Rabu – Seorang penjawat awam kerugian RM677,565 selepas menjadi mangsa sindiket penipuan ‘phone scam’ atau panggilan penipuan yang mendakwanya terlibat dalam kegiatan pengubahan wang haram dan dadah, baru-baru ini.

Ketua Polis Daerah Seberang Perai Utara, ACP Mohd Asri Shafie berkata, pihaknya menerima laporan berkaitan kejadian daripada mangsa iaitu lelaki berusia 40-an, semalam.

“Menurut mangsa, dia pada mulanya dihubungi oleh seorang individu yang memperkenalkan diri sebagai wakil pihak Pos Laju dan memaklumkan bahawa terdapat satu bungkusan yang didaftarkan atas namanya mengandungi barang terlarang iaitu lima kad pelbagai bank.

“Mangsa menafikan perkara itu sebelum individu tersebut menyambungkan panggilan telefon berkenaan kononnya kepada seorang pegawai polis yang bertugas di kontinjen Perak,” katanya dalam kenyataan hari ini.

Beliau berkata ‘pegawai polis’ berkenaan telah memaklumkan bahawa mangsa turut terlibat dengan kes dadah dan pengubahan wang haram.

Mohd Asri berkata seterusnya suspek mengarahkan mangsa memberikan maklumat perbankan dan meminta mangsa memindahkan semua wang dalam akaunnya bagi mengelak dia ditangkap kerana terlibat jenayah.

Katanya bermula 7 Jun lepas hingga 4 Julai, mangsa telah melakukan beberapa transaksi wang ke enam akaun yang diberikan sindiket itu membabitkan jumlah RM677,565.

“Mangsa hanya menyedari ditipu pada Isnin lepas setelah membuat semakan melalui aplikasi Semak Mule dan mendapati enam akaun bank yang diberikan suspek mempunyai rekod bersabit kes penipuan,” katanya.

Beliau berkata siasatan lanjut sedang dijalankan mengikut Seksyen 420 Kanun Keseksaan termasuk mengesan pemilik-pemilik akaun yang digunakan oleh sindiket penipuan itu.

Mohd Asri turut menasihatkan orang ramai supaya tidak mudah percaya dengan sebarang panggilan telefon yang diterima mendakwa terlibat jenayah dan membuat pengesahan dengan pihak berkuasa atau agensi berkaitan atau menerusi aplikasi Semak Mule supaya tidak menjadi mangsa penipuan. – Bernama


Solat Subuh selamatkan akidah anak-anak mualaf

WALAU ramai yang sudah tahu mengenai keputusan Mahkamah Tinggi semalam berkenaan pengekalan Islam ke atas anak-anak Loh Siew Hong, tapi mungkin ramai yang belum tahu, bahawa antara yang menjadi penyelamat dalam kes tersebut, adalah istiqamahnya kanak-kanak mualaf tersebut dalam mengamalkan solat lima waktu.

Dalam membacakan penghakimannya semalam, hakim Mahkamah Tinggi, Yang Arif Dato Wan Ahmad Farid merujuk kepada afidavit dan hujahan peguam MAIPs, berkenaan penzahiran iktikad dan keazaman melalui perbuatan dan tingkah laku untuk terus berada dalam agama Islam oleh kanak-kanak mualaf tersebut, walaupun selepas mereka diserahkan ke dalam jagaan penuh oleh ibu non-Muslim mereka.

Bahkan salah seorangnya juga turut menyatakan hasrat ingin menjadi peguam syar’ie apabila sudah dewasa kelak.

Perkara ini dilaporkan oleh media (rujuk gambar untuk laporan media penuh, yang telah difotokopi dan difailkan sebagai bukti di Mahkamah) dalam temu bual melalui telefon sehari selepas kanak-kanak tersebut dipulangkan ke dalam jagaan penuh ibu non-Muslim mereka: “The children said they had just performed their subuh prayers and were glad to be home with their mother. One of the 14 year old twins told the news portal that she wanted to enter the police accademy when she grew up. Her sister said she wanted to be a counsellor or a Shariah law practitioner.”

Sebab itu dari awal lagi, apabila kita perjuangkan kes ini, ia bukanlah kes untuk memisahkan anak-anak dari ibu mereka; ia juga bukan kes untuk memaksakan agama ke atas kanak-kanak yang belum faham apa-apa.

Sebaliknya ia adalah kerana kanak-kanak mualaf tersebut sesunggguhnya adalah saudara seagama kita, dan justeru itu wajib bagi kita untuk membela hak dan akidah mereka.

Aidil Khalid
Peguam


PRN Melaka: Parti komponen PN bertanding bawah satu logo

KLANG, 19 Rabiulawal 1443H, Selasa – Parti komponen Perikatan Nasional (PN) akan bertanding di bawah satu logo pada Pilihan Raya Negeri (PRN) Melaka akan datang.

Pengerusi PN, Tan Sri Muhyiddin Yassin berkata, keputusan itu dicapai dalam mesyuarat majlis tertinggi perikatan itu yang dipengerusikannya, hari ini.

Semua parti dalam PN – Parti Pribumi Bersatu Malaysia (Bersatu), PAS, Sabah STAR, Parti Progresif Sabah (SAPP) and Gerakan – hadir pada mesyuarat tersebut.

“Mesyuarat khas itu telah membincangkan secara khusus perkara berkaitan PRN Melaka,” katanya dalam satu kenyataan.

Muhyiddin kemudian berkata, Majlis Tertinggi PN memutuskan Bersatu, PAS dan Gerakan akan bertanding dalam PRN itu dengan menggunakan logo PN secara kolektif.

“Rundingan bagi kerusi itu akan dimuktamadkan oleh Jawatankuasa Rundingan Kerusi PN.

“Majlis tertinggi juga memutuskan semua parti komponen PN akan mengaktifkan sepenuhnya jentera parti masing-masing dan menggabungkan tenaga serta usaha untuk memenangi keyakinan rakyat Melaka bagi memenangi PRN,” kata Muhyiddin.

Katanya lagi, PN akan sentiasa berpegang kepada aspirasi membina perpaduan dan memastikan pentadbiran yang berintegriti serta menjaga kesejahteraan rakyat.


Israel lancar serangan terhadap Syria melalui ruang udara Lubnan

DAMSYIK, 25 Muharram 1442H, Jumaat – Negara haram Israel melakukan beberapa serangan udara terhadap Syria menerusi ruang udara Lubnan, menurut media tempatan.

Sumber keselamatan peringkat tinggi memberitahu Sputnik Rusia bahawa, tentera pertahanan udara Syria diserang dengan peluru berpandu yang dilancarkan oleh pesawat Israel dari ruang udara Republik Lubnan, cuba menyasarkan sekitar ibu kota Damsyik, dari sisi barat daya.

Bagaimanapun, sumber itu mengesahkan bahawa peluru berpandu pihak Syria dapat memintas kebanyakan peluru berpandu negara haram Israel sebelum mencapai sasarannya.

“Pasukan teknikal sedang menilai kerosakan yang disebabkan oleh pencerobohan Israel,” kata sumber itu.

Israel difahamkan menyasarkan lokasi ketenteraan milik tentera rejim Syria yang digunakan oleh militia pro-Iran untuk mencipta senjata di daerah Barzeh dan Jamraya di kawasan luar bandar ibu negara, menurut Pemantau Hak Asasi Manusia Syria. – Agensi


666,495 individu terima dua dos vaksin setakat semalam

KUALA LUMPUR, 26 Ramadan 1442H, Sabtu – Sebanyak 666,495 individu telah melengkapkan dua dos suntikan vaksin menerusi Program Imunisasi COVID-19 Kebangsaan setakat semalam, kata Menteri Kesihatan, Datuk Seri Dr Adham Baba.

Beliau menerusi akaun Twitternya hari ini berkata, jumlah itu merupakan sebahagian daripada 1,060,773 individu yang telah menerima dos pertama, sekali gus menjadikan jumlah keseluruhan pemberian dos pertama dan kedua di negara ini sebanyak 1,727,268 dos setakat semalam.

Menurut infografik dikongsikan beliau, lima negeri yang menerima suntikan dos pertama tertinggi ialah Selangor dengan 144,372 dos, Kuala Lumpur (106,093), Sarawak (102,265), Perak (93,011) dan Johor (90,195).

Setakat semalam, 40.9 peratus atau 9,924,276 individu telah mendaftar untuk menerima suntikan vaksin dengan Selangor mencatat jumlah pendaftaran tertinggi sebanyak 2,549,809 individu.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga bulan ini melibatkan 500,000 anggota barisan hadapan termasuk petugas kesihatan.

Fasa kedua bermula pada April hingga Ogos pula membabitkan 9.4 juta warga emas, kumpulan rentan dan orang kurang upaya, manakala fasa ketiga yang dijadual pada Mei hingga Februari 2022, melibatkan individu 18 tahun dan ke atas, warganegara dan bukan warganegara dengan sasaran 13.7 juta orang atau lebih.- Bernama


Isham balas Annuar, mimpi ‘rumah ada api dalam sekam’

BANGI, 14 Jamadilawal 1444H, Jumaat – Ketua Penerangan UMNO, Isham Jalil secara sinis mengucapkan ‘terima kasih’ kepada Tan Sri Annuar Musa kerana menceritakan mengenai mimpinya yang mengibaratkan UMNO sebagai parti yang sedang terbakar.

Isham menganggap perkongsian Annuar Musa yang dipercayai dipecat dalam mesyuarat Majlis Kerja Tertinggi (MKT) di Facebook, sebagai kekecewaan atas gagal mendapatkan jawatan.

“Terima kasihlah Tan Sri sebab cerita pasal mimpi dan igauan Tan Sri. Mungkin Tan Sri impikan nak jadi menteri lagi tapi tidak jadi dan tiada rezeki.

“Tidak mengapa, reda sahajalah ketentuan Allah SWT, Dia penentu segala. Kita hanya manusia yang berusaha, jika Allah tidak izin, maka adalah sebabnya.

“Menang itu penting, namun bagaimana kita menang itu lebih penting, jika sumber kemenangan itu tidak berkat, maka kifarah akan bersemuka,” katanya.

Annuar dalam perkongsian di Facebook pagi ini, menceritakan mimpi di mana sebuah rumah pusaka didiaminya sedang terbakar hingga menyebabkan ramai penghuninya lari, tetapi mereka yang berusaha memadam kebakaran itu, ditarik keluar daripada api yang sedang memusnahkan itu.

Perkongsian itu dipercayai memberi isyarat terhadap kekecewaan Ketua UMNO Bahagian Ketereh, Kelantan berikutan dipecat.

“Malam Jumaat, saya bermimpi. Rumah pusaka saya diami terbakar. Saya syak ada ‘main switch’ (suis utama) dah ‘short circuit’ (alami litar pintas) atau wayarnya terputus. Saya sayang rumah itu. Saya cuba memadam kebakaran supaya jangan lebih ramai penghuninya lari.

“Ketika api masih marak dan ramai yang terus lari meninggalkan rumah, tiba-tiba saya ditarik keluar dari api yang membakar. Kini saya hanya mampu melihat kebakaran dari luar,” kata Annuar.

Membidas kenyataan itu, Isham pula berkata, beliau turut bermimpi yang mengibaratkan berlakunya kejahatan secara diam-diam dalam parti UMNO.

Menurutnya, kejahatan itu sudah membarah sejak sekian lama dalam UMNO justeru, perlu dicantas demi keselamatan parti.

“Saya juga ada mimpi semalam. Saya mimpi dalam rumah kita ada api dalam sekam. Api itu mahu bakar rumah kita supaya kita merempat dan pergi menumpang rumah orang lain.

“Orang lain itu adalah tuan kepada api ini dan dia sudah lama mahu bakar rumah kita dan halau kita keluar dari rumah sendiri.

“Sebelum rumah kita terbakar, kita perlu keluarkan api dalam sekam ini. Baru rumah kita selamat dan keluarga kita bahagia. Semoga Allah SWT merahmati kita semua. Salam,” katanya.


Rakyat terpaksa hadap ‘politiking’ UMNO tamak kuasa

BANGI, 23 Rabiulakhir 1442H, Rabu – Rakyat kini terpaksa berhadapan dengan ‘politiking’ UMNO yang masih tamakkan kuasa.

Mungkin ramai tidak menjangka tatkala negara berhadapan krisis pandemik COVID-19, UMNO sanggup bermain politik dengan mengusulkan undi percaya bertujuan menjatuhkan Menteri Besar Perak, Datuk Seri Ahmad Faizal Azumu.

Ini menunjukkan pimpinan UMNO bukannya ikhlas memperjuangkan nasib rakyat, tetapi lebih mementingkan jawatan, periuk nasi dan kepentingan diri di saat rakyat menderita situasi sukar COVID-19, kata pemerhati politik, Ustaz Ibrahim Mohd Hasan.

“Jelas tindakan UMNO ini tidak sedikit pun membantu rakyat bahkan terpaksa berhadapan dengan ketidaktentuan politik,” katanya ketika dihubungi Ismaweb.net hari ini.

Jumaat lalu, Ahmad Faizal yang juga Timbalan Presiden Bersatu gagal mempertahankan jawatan sebagai Menteri Besar selepas usul undi percaya yang dibuat ke atasnya tidak mendapat sokongan majoriti ADUN Perak.

Usul undi percaya yang dibawa oleh Datuk Abd Manaf Hashim (BN-Pengkalan Baharu) ke dalam Sidang Dewan Undangan Negeri (DUN) Perak hanya mendapat 10 undi sokongan.

Manakala 48 undi lagi menolak sementara satu undi rosak menerusi undi belah bahagi.

Melihat pergolakan politik yang berlaku, Ustaz Ibrahim yakin rakyat semakin bijak menilai dan tindakan UMNO sebenarnya hanya menimbulkan persepsi negatif terhadap keikhlasan parti itu dalam memperjuangkan nasib rakyat.

Walhal, sekarang bukan masa sesuai untuk bermain politik dalam keadaan negara masih belum stabil dari segi ekonomi serta kesan dari COVID-19.

“Kini rakyat boleh menilai slogan-slogan yang dilaungkan UMNO seperti Muafakat Nasional, perpaduan ummah dan membela nasib rakyat hanyalah tipu daya dan mainan politik untuk meraih undi dan sokongan orang Melayu.

“Hakikatnya mereka mempergunakan sentimen tersebut untuk kepentingan sendiri sahaja,” katanya.

Dilaporkan, ADUN Kota Tampan, Datuk Saarani Mohamad dikatakan antara individu yang akan menduduki kerusi Menteri Besar Perak Ke-14.

Ia selepas semua ADUN UMNO Perak secara konsensus menamakan Saarani sebagai calon Menteri Besar yang baharu apabila telah menandatangani akuan bersumpah (SD) menyokong Pengerusi Perhubungan UMNO Perak itu.

Namun, pengesahan dan perincian berkenaan nama-nama calon Menteri Besar hanya akan diketahui selepas istana mengeluarkan kenyataan rasmi.


Belanjawan 2021 pastikan perniagaan, ekonomi terus didorong

KUALA LUMPUR, 20 Rabiulawal 1442H, Jumaat – Belanjawan 2021 yang dibentangkan hari ini akan memastikan sektor perniagaan dan ekonomi terus didorong melalui pelbagai langkah khusus, kata Perdana Menteri Tan Sri Muhyiddin Yassin.

Menurutnya, langkah-langkah khusus itu bukan sahaja memberi sokongan pembiayaan tetapi juga menambah baik ekosistem perniagaan secara umumnya.

“Saya yakin Malaysia akan terus kekal sebagai destinasi pilihan kepada pelabur-pelabur asing dan domestik,” katanya dalam satu kenyataan hari ini.

Belanjawan 2021 dibentangkan oleh Menteri Kewangan Tengku Datuk Seri Zafrul Tengku Abdul Aziz di Parlimen, di sini, hari ini.

Menurut Perdana Menteri, usaha memastikan ketahanan ekonomi negara juga adalah antara fokus utama kerajaan dalam belanjawan kali ini.

Kerajaan, katanya, komited dalam melaksanakan belanjawan pengembangan sementara terus mengekalkan disiplin fiskal.

Pengumuman Belanjawan 2021 hari ini, kata Muhyiddin, juga akan meneruskan momentum yang telah dicapai selepas pelaksanaan empat pakej rangsangan yang diumumkan terlebih dahulu yang bernilai RM305 bilion.

Empat pakej rangsangan itu adalah Pakej Rangsangan Ekonomi Prihatin Rakyat (PRIHATIN), PRIHATIN PKS +, Pelan Jana Semula Ekonomi Negara (PENJANA) dan KITA PRIHATIN. – Bernama


LHDN serbu rumah Hamzah Zainudin

KUALA LUMPUR, 27 Zulkaedah 1444H, Jumaat – Lembaga Hasil Dalam Negeri (LHDN) didakwa melakukan serbuan di kediaman Ketua Pembangkang, Datuk Seri Hamzah Zainudin berhubung dakwaan cukai tidak dilaporkan.

Sumber berkata, serbuan itu dilakukan di rumahnya di kawasan Damansara pada pagi Selasa.

“Hamzah berada di rumah ketika serbuan. Fail dan dokumen berkaitan akaun bank dan pemilikan aset dirampas,” kata sumber itu semalam.

Sumber yang rapat dengan Hamzah mendakwa, serbuan itu adalah tindakan bermotif politik oleh pihak berkuasa, kerana Ahli Parlimen Larut itu sentiasa memfailkan cukainya.

“LDHN tidak menyatakan secara terperinci sebab serbuan itu, sama ada ia berkaitan cukai syarikat atau beberapa projek atau tidak.

“Hamzah masih menunggu dokumen daripada lembaga,” kata sumber itu.

Sementara itu, sumber LHDN ketika dihubungi berkata, pihaknya kini tidak boleh mendedahkan apa juga maklumat terhadap kes yang membabitkan cukai.

“Kami tidak boleh mendedahkan apa juga maklumat ketika ini,” katanya kepada BH.

Pada 12 Mei, satu laporan polis telah dibuat oleh Setiausaha Sulit Hamzah, Ahmad Ikhwan Fadhli untuk menyiasat pihak yang didakwa mempengaruhi agensi kerajaan untuk mencemarkan nama baik Hamzah.

Hamzah juga menafikan beliau terlibat dalam kes rasuah, di mana seorang ahli perniagaan telah terlibat.


Cabar Menteri Perpaduan sokong cadangan RCI perpaduan pendidikan

BANGI, 29 Zulhijjah 1441H, Rabu –  Kementerian Perpaduan Negara digesa memberikan respon terhadap kenyataan Ahli Parlimen kerajaan berhubung isu kewujudan sekolah pelbagai aliran di negara ini – yang didakwa menjadi punca rakyat berpecah-belah.

Terdahulu, Ahli Parlimen Kinabatangan, Datuk Seri Bung Moktar Radin berkata, pemimpin sentiasa meminta rakyat bersatu padu, tetapi masyarakat tidak menyedari perpecahan berlaku semasa di peringkat sekolah rendah yang berbeza aliran.

Serentak itu, Bung mencadangkan supaya Suruhanjaya Diraja (RCI) ditubuhkan, bagi membolekan kajian aspek perpaduan dalam pendidikan dibuat.

Mengulas perkara itu, Presiden Ikatan Muslimin Malaysia (ISMA), Haji Aminuddin Yahaya berkata, sudah lama tidak kedengaran mana-mana Ahli Parlimen menyebut bahawa sekolah pelbagai aliran menjadi punca perpecahan dalam kalangan rakyat.

“Apa yang menariknya ialah, beliau (Bung) mencadangkan penubuhan RCI untuk mengkaji aspek perpaduan dalam pendidikan di negara kita.

“Saya meminta Menteri Perpaduan memberikan respon akan cadangan ini.

“Apakah kementerian ini berani menyokongnya atas nama perpaduan, memandangkan timbalan menteri adalah dari MCA, yang menjadi pendukung kuat sekolah vernakular? Ini satu cabaran kepada kerajaan,” katanya dalam kenyataan, hari ini.

Beliau berkata, cadangan itu juga perlu diberi perhatian dan dibincangkan pelbagai pihak, termasuk ahli akademik dan tokoh pendidikan, memandangkan isu sekolah vernakular sering menjadi modal untuk kempen pilihan raya.

“Kita harap kata-kata beliau di Parlimen ini bukan satu lagi retorik bagi menarik publisiti sahaja.

“Mungkin ini boleh mengakhirkan segala polemik mengenai sekolah pelbagai aliran di negara kita ‘once and for all’,” katanya.

Pada masa sama, Aminuddin turut mengharapkan Ahli Parlimen lain dapat mengangkat cadangan itu, terutamanya daripada pihak kerajaan kerana isu berkenaan pernah dilaungkan ketika menjadi pembangkang dahulu.

Katanya, inilah masanya untuk menghidupkan atau memulakan langkah dengan semudah mengulas mengenai cadangan itu, jika tidak mampu mengusahakan dalam skala lebih besar kepada bentuk dasar atau polisi.

“Kami melalui NGO-NGO, terutamanya ISMA berjuang mengikut kemampuan kami, iaitu antaranya mencabar keabsahan sekolah vernakular di mahkamah dan berkempen kerana kami bukannya parti politik apatah lagi kerajaan.

“Semuanya menggunakan masa, tenaga dan duit ahli kami sendiri. Maka, apa alasan kerajaan dan parti-parti Melayu untuk mengusahakan sesuatu juga?,” katanya.

Haji Aminuddin mengakui beliau mengimpikan sistem pendidikan satu aliran di bawah satu bumbung, dengan bahasa kebangsaan sebagai pengantar utamanya.

“Kepada rakyat sekalian, ayuh kita desak parti-parti politik Melayu untuk agenda ini sebagai tuntutan rakyat supaya dimasukkan di dalam manifesto mereka menjelang PRU15 nanti, bukan sekadar kata-kata di bibir sahaja,” katanya.


Lebih 200 pendatang negara haram serbu Kompleks Al-Aqsa

BAITULMAQDIS, 23 Syawal 1442H, Jumaat – Seramai 215 pendatang Israel pada Khamis menyerbu perkarangan Masjid Al-Aqsa di Baitulmaqdis Timur yang diduduki.

Menurut Agensi Anadolu Jabatan Wakaf Islam di Baitulmaqdis dalam satu kenyataan berkata mereka yang dikawal polis Israel menyerbu Haram al-Sharif dari Gerbang Al-Maqaribe (Maghribi), di bahagian barat daya masjid.

Selepas berkeliaran di perkarangan masjid, mereka kemudiannya meninggalkan kawasan masjid itu.

Polis Israel mula membenarkan penempatan pendatang pada 2003, walaupun menerima kecaman Jabatan Wakaf Islam di Baitulmaqdis. – Bernama


Dengki, penduduk haram Israel cabut pokok zaitun

HEBRON, 9 Jamadilawal 1442H, Khamis – Penduduk haram Israel hari ini bertindak mencabut puluhan pokok zaitun di kawasan At-Tuwani, di Selatan bandar Hebron, di Tebing Barat Selatan.

Pegawai tempatan, Rateb al-Jabour berkata, penduduk Yahudi di Maon mencabut serta mencuri kira-kira 35 pokok zaitun milik keluarga Palestin.

At-Tuwani terletak di 14 kilometer ke Selatan Hebron dan terdiri daripada dua buah dusun, manakala Masafer Yatta terdiri daripada 19 dusun seluas 37,500 dunam serta menjadikan sektor penternakan sebagai sumber ekonomi utama.

Terletak di Kawasan C Tebing Barat, At-Tuwani berada di bawah kawalan pentadbiran dan ketenteraan rejim pengganas Israel sepenuhnya.

Wilayah itu juga telah ditetapkan sebagai zon ketenteraan Israel tertutup sejak tahun 1980-an dan turut dikenali sebagai Firing Zone 918.

Kekejaman Israel di kawasan itu termasuk memusnahkan kandang haiwan, kediaman dan bangunan.

Warga Palestin tidak diberikan permit untuk membina penempatan mereka.

Keganasan penduduk haram Yahudi terhadap rakyat Palestin dan harta benda mereka adalah perkara biasa dan jarang diadili oleh pihak berkuasa Israel.

Antara kekejaman lain dilakukan oleh penduduk haram termasuk merosakkan harta benda dan masjid, melempar batu serta memusnahkan tanaman milik penduduk Palestin.

Terdapat lebih daripada 700,000 penduduk Yahudi yang tinggal di penempatan haram di Tebing Barat dan Baitulmaqdis Timur, sekali gus melanggar undang-undang antarabangsa khususnya Konvensyen Geneva Keempat. -Agensi


132 terkorban mangsa keganasan rejim penjajah

BAITULMAQDIS, 3 Syawal 1442H, Sabtu – Pesawat rejim Israel meningkatkan serangan udara di Gaza pada awal Sabtu, sementara Pergerakan Perjuangan Islam Palestin (Hamas) bertindak balas dengan menembak roket ke negara pengganas itu.

Pegawai perubatan Palestin berkata, sekurang-kurangnya empat orang terbunuh dalam satu daripada beberapa serangan udara di utara Gaza.

Penduduk berkata, kapal tentera laut Israel menembak peluru dari Laut Mediterranean walaupun tidak ada yang sampai ke semenanjung.

Kementerian hal ehwal agama Palestin mendakwa, pesawat Israel memusnahkan sebuah masjid.

Setakat ini, laporan tersebut sedang disiasat.

Ketiadaan tanda-tanda berhentinya serangan mengakibatkan angka korban semakin meningkat.

Penduduk Palestin melaporkan 11 terbunuh di Tebing Barat susulan serangan tentera Israel ke atas mereka.

Sekurang-kurangnya 132 orang terbunuh di Gaza sejak Isnin – termasuk 32 kanak-kanak dan 21 wanita – dan 950 yang lain cedera, kata pegawai perubatan Palestin.

Hamas berkata, seorang wanita dan seorang budak lelaki adalah antara empat orang yang terkorban dalam serangan udara Israel yang menghentam rumah milik keluarga Abu Hattab di kem pelarian pantai Bandar Gaza.

Tentera Israel tidak segera memberi respon mengenai serangan tersebut.

Di pihak Israel, pihak berkuasa berkata, antara lapan orang terbunuh ialah seorang tentera yang melakukan rondaan di sempadan Gaza dan enam orang awam termasuk dua kanak-kanak. – Agensi


Bukan penerima boleh mohon BPN 2.0 sebelum 15 November

KUALA LUMPUR, 24 Rabiulawal 1442H, Selasa – Orang ramai yang bukan penerima Bantuan Prihatin Nasional (BPN) 2020 sebelum ini, tetapi memenuhi syarat kelayakan ditetapkan diingatkan agar membuat permohonan BPN 2.0 selewat-lewatnya pada 15 November ini.

Lembaga Hasil Dalam Negeri (LHDN) dalam satu kenyataan hari ini, memaklumkan permohonan boleh dibuat secara dalam talian di https://bpn.hasil.gov.my/ untuk memuat turun syarat permohonan dan soalan lazim (FAQ) berkaitan bantuan itu.

“Seperti telah diumumkan oleh kerajaan, BPN 2.0 merupakan inisiatif kerajaan di bawah Kerangka Inisiatif Tambahan Pakej Rangsangan Ekonomi Prihatin Rakyat, Kita Prihatin, bagi membantu rakyat yang terkesan dengan penularan wabak COVID-19.

“Bagi permohonan baharu yang diluluskan, pembayaran akan dilakukan pada Januari 2021,” menurut kenyataan itu.


Rakyat desak Presiden Tunisia berundur menjelang pilihan raya Parlimen

TUNIS, 16 Jamadilawal 1444H, Ahad – Ratusan rakyat Tunisia mengadakan bantahan terhadap Kais Saied, menuduh Presiden melakukan rampasan kuasa yang tidak demokratik.

Bantahan diadakan seminggu sebelum pilihan raya Parlimen baharu yang diwujudkan oleh perubahan Perlembagaan Kais.

“Kais keluar!” laung penunjuk perasaan yang berarak di tengah-tengah Tunis.

Jurucakap pada protes itu termasuk ahli politik kanan dari parti yang menentang Kais berkata, pilihan raya itu tidak sah dan menggesa diboikot.

“Semua pembangkang bersetuju dengan satu pendirian iaitu menolak rampasan kuasa dan menggesa kembali kepada demokrasi,” kata Samira Chaouachi, yang merupakan Timbalan Speaker di Parlimen yang dibubarkan oleh Kais.

Kais menutup Parlimen sebelumnya tahun lalu dan memerintah melalui dekri sebelum menulis semula perlembagaan tahun ini untuk memberi lebih banyak kuasa kepada jawatan presiden, langkah yang ditolak oleh kebanyakan parti politik.

Katanya, tindakan itu adalah sah dan perlu untuk menyelamatkan Tunisia daripada krisis bertahun-tahun dan berulang kali berkata, beliau tidak akan menjadi diktator.

Rakyat Tunisia sejak beberapa tahun kebelakangan ini kecewa akibat kelumpuhan ekonomi dan politik, dengan Parlimen yang berpecah serta kerajaan tidak stabil.

Pilihan raya akan diadakan pada 17 Disember ini untuk menubuhkan Parlimen baharu yang kurang berkuasa yang diwujudkan oleh Perlembagaan Kais, yang diluluskan melalui referendum pada Julai dengan peratusan keluar mengundi rendah. – Agensi


Wakil PAS akan utarakan supaya PRU15 tidak diadakan tahun ini: Idris

KUALA LUMPUR, 24 Safar 1444H, Selasa – Naib Presiden PAS Datuk Idris Ahmad berkata wakil parti yang berada dalam gabungan kerajaan, akan mengutarakan pendapat supaya Pilihan Raya Umum Ke-15 (PRU15) tidak dilaksanakan tahun ini.

“Dalam suasana hari ini, tidak perlu lagilah mengadakan PRU15 terutamanya waktu (hampir musim) banjir, kita sudah tahu akan banjir dan ia akan menyukarkan dalam kalangan yang menguruskan pilihan raya itu nanti,“ katanya kepada pemberita selepas Majlis Perhimpunan Dwibulanan Agensi Hal Ehwal Agama dan Amanat Menteri, hari ini.

Idris berkata, PAS tidak akan membubarkan Dewan Undangan Negeri (DUN) di Kedah, Kelantan dan Terengganu sehingga sekitar Mac 2023, apabila penggal DUN tamat.

Semalam, Perdana Menteri Datuk Seri Ismail Sabri Yaakob dipetik sebagai berkata perkara berkaitan PRU15 akan dibincangkan dalam Mesyuarat Kabinet pada Rabu ini, selain perkembangan ekonomi negara. – Bernama


Warga emas rentung, sempat telefon anak minta tolong

KUALA TERENGGANU, 26 Syawal 1442H, Isnin – “Mak sempat telefon dan menjerit meminta tolong beberapa kali sebelum ditemukan rentung dalam kebakaran.”

Demikian kata Zailah Jusoh, 47, susulan kejadian kebakaran sebuah rumah di Kampung Losong Haji Su di sini, pagi ini yang mengorbankan ibunya Fatimah Mohd, 79 dan mencederakan bapanya Jusoh Muda, 83.

Beliau yang merupakan anak kelapan daripada 11 adik-beradik berkata panggilan daripada ibunya itu diterima sekitar 10.30 pagi dan ketika itu beliau menyangka ayahnya sedang mengalami masalah.

“Masa mak telefon minta tolong, saya tanya kenapa…ayah jatuh ke, tetapi tidak dijawab. Saya kemudian terus bergegas ke rumah mak tetapi ketika itu saya lihat bomba sedang berusaha memadangkan api.

“Ayah ada di depan rumah dengan keadaan kakinya melecur,” katanya yang tinggal di Kampung Kubang Tangga di sini dan mengambil masa kira-kira 10 minit untuk sampai ke tempat kejadian.

Zailah yang ditemui pemberita berkata ibunya mengalami masalah sakit tulang belakang sejak sembilan tahun lalu dan terpaksa menggunakan kerusi roda untuk bergerak, sehingga menyukarkan mangsa untuk menyelamatkan diri.

Beliau yang sebak ketika ditemu bual sempat menyatakan bahawa kali terakhir menemui ibunya ialah pada Sabtu lepas dan mangsa sering menghubunginya untuk membeli barang keperluan dapur.

Sementara itu, Pengarah Jabatan Bomba dan Penyelamat Malaysia (JBPM) Terengganu Md Hilman Abd Rashid berkata mayat mangsa yang rentung ditemukan hanya selepas kebakaran berjaya dipadamkan sepenuhnya dan mangsa didapati berada di atas tanah.

“Mangsa yang uzur tidak dapat menyelamatkan diri ketika kejadian dan dipercayai telah terjatuh apabila rumah kayu tersebut runtuh ketika kebakaran,” katanya.

Md Hilman berkata pihak bomba menerima panggilan kecemasan pada pukul 10.39 pagi dan seramai 35 anggota dari Balai Bomba dan Penyelamat (BBP) Jalan Kota serta Kuala Terengganu dikejarkan ke lokasi kejadian. – Bernama


Pertimbang Istana Negara ambil alih pentadbiran jika usul percaya gagal

BANGI, 19 Muharram 1443H, Sabtu – Saranan supaya Istana Negara mengambil alih pentadbiran sekiranya Perdana Menteri, Datuk Seri Ismail Sabri Yaakob gagal memperoleh sokongan majoriti undi percaya pada September ini wajar dipertimbangkan semua pihak.

Presiden gerakan Islam Ikatan Muslimin Malaysia (ISMA), Ustaz Muhammad Fauzi Asmuni mengesyorkan perkara itu dipercayai bagi memastikan krisis kesihatan dan ekonomi negara dapat ditangani dengan baik.

Pada masa sama, beliau menyarankan supaya jawatankuasa yang terdiri daripada penjawat awam yang mempunyai kemahiran untuk mengurus dan mentadbir negara ditubuhkan bagi satu tempoh sehingga Pilihan Raya Umum ke-15 (PRU15).

Ustaz Fauzi menyuarakan kembali saranan itu selepas Ismail Sabri mengumumkan barisan Kabinetnya semalam yang tidak melibatkan pelantikan Timbalan Perdana Menteri, sebaliknya beliau melantik empat menteri kanan.

Pembentukan Kabinet di bawah pentadbiran beliau turut menyaksikan dua muka baharu dilantik sebagai menteri iaitu Timbalan Presiden Bersatu, Datuk Seri Ahmad Faizal Azumu sebagai Menteri Belia dan Sukan menggantikan Datuk Seri Reezal Merican Naina Merican, yang bertukar portfolio kepada Menteri Perumahan dan Kerajaan Tempatan.

Selain itu, Naib Presiden PAS, Senator Idris Ahmad pula dilantik sebagai Menteri Di Jabatan Perdana Menteri (Hal Ehwal Agama) menggantikan Datuk Seri Dr Zulkifli Mohamad Al-Bakri.

Susulan pengumuman itu juga, Perdana Menteri menetapkan setiap kementerian perlu membuktikan pencapaian awal dalam tempoh 100 hari pertama.

Ismail Sabri berkata, barisan Kabinet dan kementerian perlu dipastikan berupaya menggalas tanggungjawab diamanahkan dengan komited dan lebih proaktif.

Menerusi satu kenyataan ringkas, pemerhati politik, Ustaz Haji Omar Kassim bersetuju dengan cadangan yang dikemukakan Presiden ISMA itu.

“Jika Perdana Menteri kesembilan tidak mendapat majoriti undi percaya di Parlimen September ini, pada masa itu kita cadangkan cukuplah,” katanya.


Faizal Azumu nafi PN tandatangan SD jatuhkan kerajaan

GOMBAK, 15 Syawal 1444H, Sabtu – Timbalan Pengerusi Perikatan Nasional (PN), Datuk Seri Ahmad Faizal Azumu menafikan gabungan itu ada menandatangani sebarang akuan bersumpah (SD) untuk menjatuhkan Kerajaan Madani.

“PN tidak membuat SD, kita hanya ada 74 kerusi dan istiqamah.

“Kita sedar perlu menjalankan tanggungjawab sebagai pembangkang yang berwibawa dan ia akan diteruskan,” katanya seperti dilapor portal tempatan.

Beliau yang juga Timbalan Parti Pribumi Bersatu Malaysia (Bersatu) berkata, PN kini tertumpu kepada persiapan menghadapi Pilihan Raya Negeri (PRN) di enam negeri dijangka berlangsung pada Jun.

“Fokus PN ke arah untuk kekalkan kerajaan di Terengganu, Kelantan dan Kedah serta cuba mencari jalan ambil alih Pulau Pinang, Selangor dan Negeri Sembilan.

“Dalam semangat Syawal ini, kita tak perlu fikir berkenaan perkara itu (ambil alih kerajaan), biar fokus khidmat kepada rakyat dan eratkan silaturrahim. Itu yang perlu dibuat,” katanya.


187 sekolah di Gaza rosak akibat serangan negara haram

GAZA, 16 Syawal 1442H, Jumaat – Sejumlah 187 buah sekolah di Gaza rosak akibat serangan 11 hari Israel di wilayah Gaza, Agensi Berita Anadolu memetik kenyataan seorang pegawai Palestin pada Khamis.

Dalam kejadian itu, 132 sekolah rendah dan 55 buah tadika mengalami kerosakan, kata pegawai itu.

Jumlah kematian akibat serangan Israel di Semenanjung Gaza dan Tebing Barat kini mencecah 288 orang, termasuk 69 kanak-kanak dan 40 wanita, dan lebih 8,900 yang lain cedera, menurut angka rasmi yang dikeluarkan pihak berkuasa Palestin.

Sejak 13 April, pertempuran berlaku di wilayah Palestin yang diduduki akibat serangan Israel ke atas penduduk Palestin di Baitulmaqdis Timur dan Masjid Al-Aqsa.

Pencerobohan Israel bermula apabila mahkamah Israel memutuskan untuk mengusir 12 keluarga Palestin daripada kediaman mereka di Baitulmaqdis Timur dalam keputusan yang memihak kepada pendatang Israel.

Ketegangan merebak sehingga ke Semenanjung Gaza pada 10 Mei, menyebabkan konfrontasi ketenteraan antara anggota keselamatan Israel dan kumpulan pejuang Palestin.

Serangan 11 hari pesawat tempur Israel telah menyebabkan banyak bangunan musnah di wilayah itu, yang kemudiannya berakhir dengan persetujuan gencatan senjata pada Jumaat (21 Mei) dengan Mesir sebagai perantara. – Bernama


Wanita pakai ‘wristband’ makan di kafe positif COVID-19

IPOH, 1 Zulhijjah 1441H, Rabu – Wanita yang tular ekoran gambarnya sedang makan sambil memakai tag merah jambu di pergelangan tangannya di sebuah restoran di Meru Raya, baru-baru ini telah dikenal pasti positif COVID-19 dan sedang dirawat di Hospital Raja Permaisuri Bainun.

Menurut laporan Sinar Harian yang memetik sumber sebagai berkata, wanita berusia 72 tahun itu positif COVID-19 dalam ujian keduanya setelah 13 hari dikuarantin di rumah dan telah dimasukkan ke hospital sejak 17 Julai.

“Dia dirawat di hospital bersama anaknya, yang juga positif,” kata laporan itu, sambil memaklumkan bahawa jumlah kes COVID-19 rendah dan risiko jangkitan juga rendah.

Wanita itu diperintahkan menjalani kuarantin di rumah selama 14 hari setelah tiba dari luar negara pada 4 Julai.

“Ujian pertama yang dilakukan adalah negatif tetapi dia perlu memakai tanda sebagai pesakit di bawah pengawasan (PUS) untuk COVID-19.

“Wanita itu bersarapan di kafe bersama keluarganya yang pulang dari Selangor pada 6 Julai ketika gambar itu baru muncul baru-baru ini,” katanya.

Sementara Ketua Jawatankuasa Kesihatan Perak, Ahmad Saidi Mohamad Daud menasihatkan orang ramai agar sentiasa mematuhi prosedur operasi standard (SOP), kerana Perintah Kawalan Pergerakan Pemulihan (PKPP) masih berjalan dan jumlah kes COVID-19 masih meningkat. – Agensi


Rangka Tindakan Perumahan 3.0 dibina berteraskan 3P

KUALA LUMPUR, 13 Zulhijjah 1443H, Rabu – Rangka Tindakan Perumahan 3.0 (BP3.0) Kementerian Pertahanan yang dilancarkan Perdana Menteri Datuk Seri Ismail Sabri Yaakob hari ini dirangka berteraskan tiga aspirasi utama (3P).

Menteri Kanan Pertahanan Datuk Seri Hishammuddin Tun Hussein berkata 3P itu melibatkan Pembinaan Perumahan Rumah Keluarga Malaysia Angkatan Tentera Malaysia (RKMAT), Penyelenggaraan Perumahan untuk Warga Kerja Pertahanan dan Veteran Angkatan Tentera Malaysia (ATM) dan Pemilikan Rumah Untuk Warga Kerja Pertahanan dan Veteran.

“Rangka Tindakan Perumahan 3.0 tidak terhasil dalam satu malam dan banyak kerja yang perlu dibuat. Antaranya kita meneliti secara terperinci seterusnya mengambil kira pelbagai dasar dan polisi.

“Bukan sahaja Pelan Strategik dan Kertas Putih Pertahanan MINDEF, tidak hanya Perintah Am Angkatan Tentera dan Perintah Angkatan Tentera tetapi juga Rancangan Malaysia Ke-12 serta Garis Panduan dan Peraturan Bagi Perancangan Bangunan yang ditetapkan Unit Perancang Ekonomi, Jabatan Perdana Menteri,” katanya.

Beliau berkata demikian dalam ucapan pada Majlis Pelancaran BP3.0 Kementerian Pertahanan di Wisma Perwira ATM di sini.

Hishammuddin berkata terdapat tiga perkara dalam BP3.0 yang membezakannya dengan dua lagi Rangka Tindakan Perumahan sebelum ini, yang pertama ia mempunyai Pelan Pengurusan Risiko dari sudut sumber, tadbir urus dan kumpulan sasar.

“Ini bermakna sekiranya terdapat kekangan pada masa hadapan daripada sudut kewangan, tanah, berlakunya ketidakpatuhan kontraktor, terjadinya perubahan polisi dan pelbagai lagi bentuk risiko, kita telah ada perancangan untuk menanganinya,” katanya.

Kedua ialah kaedah pembiayaan baharu RKMAT iaitu semua proses perancangan, pembinaan sehingga penyerahan unit RKMAT kepada MINDEF dicadang dilaksanakan oleh Lembaga Tabung Angkatan Tentera (LTAT).

Ketiga, melibatkan kerjasama Kementerian Perumahan dan Kerajaan Tempatan (KPKT) yang akan mewujudkan kuota khas untuk warga pertahanan termasuk veteran ATM bagi setiap projek pembangunan rumah mampu milik KPKT.

Rangka Tindakan Perumahan 1.0 diperkenal pada 2017 manakala Rangka Tindakan Perumahan 2.0 pada 2019.

Hishammuddin berkata setakat ini, sebanyak 4,200 unit RKMAT baharu berjaya disiapkan dan diduduki sejak pelancaran Rangka Tindakan Perumahan 1.0 selain 552 unit RKMAT lagi dijangka siap serta boleh diduduki selewat-lewatnya pertengahan dan penghujung tahun ini.

Dari sudut rumah mampu milik pula, beliau berkata sebanyak 3,500 unit Satu Anggota Satu Rumah (SASaR) di Sungai Besi sedang giat dibina dan dijangka siap pada 2025.

“Ia tidak termasuk 6,400 unit di Kem Genting Klang dan 974 unit Kem Wardieburn yang turut bakal dibina,” katanya.

Beliau berkata di bawah inisiatif Perumahan Veteran ATM pula, sebanyak 225 unit kediaman veteran ATM telah dibaik pulih tahun lepas manakala 28 lagi binaan baharu.

“Saya sedar dan tidak menafikan mempertahan kedaulatan pertiwi memerlukan aset canggih dan strategi ampuh.

“Namun secanggih mana aset dan seampuh mana strategi sekali pun, yang penting ialah para perajurit kita bertugas dengan moral dan semangat yang tinggi, berjuang dengan tenang kerana mereka tahu keluarga yang ditinggalkan berada dalam kediaman yang kondusif, selesa dan selamat,” katanya.

Pada majlis itu, Ismail Sabri turut melancarkan buku mewah bertajuk ‘Ismail Sabri Yaakob: Teraju Keselamatan Depani Ancaman Covid-19’ karya Pengarah Media dan Komunikasi Strategik Pejabat Perdana Menteri Datuk Ruhaidini Abd Kadir. – Bernama


Annuar Musa, Shahidan kini AJK Kerja PAS Pusat

BANGI, 16 Rabiulakhir 1445H, Selasa – Dua bekas pemimpin UMNO iaitu Tan Sri Annuar Musa dan Datuk Seri Shahidan Kassim antara sembilan individu dilantik sebagai Ahli Jawatankuasa (AJK) Kerja PAS Pusat bagi penggal 2023 hingga 2025.

Pelantikan dua pemimpin itu diumumkan Setiausaha Agung PAS, Datuk Seri Takiyuddin Hassan melalui kenyataan media, hari ini.

Beliau berkata, pelantikan dibuat hasil Mesyuarat Jawatankuasa Kerja PAS Pusat yang berlangsung semalam, berdasarkan kepada peruntukan Fasal 25 dan Fasal 26 Perlembagaan parti.

Selain Annuar dan Shahidan, Takiyuddin turut menyenaraikan tujuh nama lain menyertai barisan AJK Kerja PAS Pusat iaitu bekas Ahli Parlimen Temerloh, Nasrudin Hassan, Ahli Dewan Undangan Negeri (ADUN) Penaga, Mohd Yusni Mat Piah dan ADUN Melor, Wan Rohimi Wan Daud.

Turut dalam senarai lantikan bekas AJK PAS Pusat, Dr Mohd Zuhdi Marzuki, Ahli Parlimen Pasir Puteh, Datuk Dr Nik Muhammad Zawawi Salleh, ADUN Sijangkang, Datuk Dr Ahmad Yunus Hairi dan bekas calon Perikatan Nasional (PN) pada Pilihan Raya Kecil (PRN) DUN Simpang Jeram, Dr Mohd Mazri Yahya.

PAS turut mengumumkan 14 nama membarisi jawatan Pesuruhjaya Negeri/ Wilayah Persekutuan.

Mereka ialah Mohd Shukri Ramli (Perlis), Datuk Ahmad Saad@Yahaya (Kedah), Datuk Ahmad Yakob (Kelantan), Datuk Husain Awang (Terengganu), Muhammad Fauzi Yusoff (Pulau Pinang) dan Razman Zakaria (Perak).

Selain itu, Rosli Abdul Jabar (Pahang), Datuk Dr Ab Halim Tamuri (Selangor), Azhar Yahya (Wilayah Persekutuan), Rafiei Mustapha (Negeri Sembilan), Zulkifli Ismail (Melaka), Abdullah Husin (Johor), Dr Aliakbar Gulasan (Sabah) dan Jofri Jaraiee (Sarawak).


DAP ‘meroyan’! Kenapa sensitif sangat dengan Jawi?: Netizen

Oleh Athirah Huda Zalhe

BANGI, 24 Rabiulakhir 1443H, Isnin – Isu penolakan terhadap tulisan Jawi dalam kalangan parti dan pertubuhan rasis di negara ini bukanlah perkara baru, bahkan ia perjuangan yang seolah-olah mahu identiti bangsa Melayu serta negara Malaysia itu ‘dikuburkan’.

Sebelum ini, pelbagai polemik dicetuskan DAP dan MCA berkaitan isu tulisan Jawi, yang dilihat sebagai ‘ancaman’ melampau  sehingga segala usaha memperkasakannya terbantut ekoran sikap ekstrem mereka.

Terbaharu, beberapa wakil rakyat DAP dan MCA menuntut papan tanda Jawi di sekolah jenis kebangsaan Cina (SJKC) diturunkan, kononnya langkah itu ke arah usaha menghapuskan pendidikan vernakular.

Tuntutan itu dibuat parti berkenaan selepas Jabatan Pendidikan Negeri (JPN) Pahang membekalkan papan tanda nama sekolah dalam bahasa Melayu dan tulisan Jawi kepada dua sekolah – SJKC Yoke Hwa dan SJKC Kee Wha – tetapi tidak dalam aksara Cina.

Tindakan itu menyebabkan pemimpin dan wakil rakyat DAP ‘meroyan’ serta membidas langkah berkenaan kononnya bertentangan dengan slogan ‘Keluarga Malaysia’ kerajaan Pusat.

Tindakan parti itu sekali gus mengundang kecaman rata-rata pengguna media sosial yang menyifatkan DAP semakin melampau dan menyerlahkan sikap anti-Melayu serta anti-Islam mereka.

“Tengok tulisan Jawi saja dah meroyan, betapa tebalnya kebencian dan rasisnya sebahagian puak ini untuk mendoktrinkan pemikiran puaknya agar membenci Islam dan Melayu,” kata Alfakih Illalah.

“Sah tidak ada rasa hormat pada orang Melayu. Kenapa rasa sensitif sangat dengan tulisan Jawi? Otak tak ada pengetahuan sejarah langsung,” kata pemilik akaun Pak Non.

Sebahagian netizen juga menggesa JPN Pahang supaya tidak melayan tuntutan parti tamak haloba itu, memandangkan SJKC juga tiada dalam Perlembagaan dan tidak sepatutnya wujud lagi menerusi sistem pendidikan negara.

“Mana satu yang lebih penting, hormat budaya SJKC atau hormat Perlembagaan negara?,” soal Ritz Juan.

Serentak itu, netizen mendesak bangsa Melayu untuk terus mempertahankan hak yang sudah termaktub di dalam Perlembagaan bagi mengelakkan wujudnya sikap ‘kaduk naik junjung’.

“Ini adalah hasil kelemahan pemimpin-pemimpin Melayu yang terlampau memberi muka kepada bangsa Cina dan India dari dulu hingga sekarang,” kata Othman Arshad.

“Mereka ini nak memiliki negara. Jika ada pemimpin Islam Melayu yang bekerjasama, lagi mudah mereka capai apa yang mereka mahu,” kata Mizal Zal.


Negara tuju kehancuran? Politikus makin ‘gila’ kuasa

BANGI, 26 Safar 1442H, Rabu – Apa yang berlaku di Istana Negara, semalam bukan sahaja mendedahkan kebobrokan politik tanah air, tetapi juga menunjukkan institusi diraja seolah-olah dipermain-mainkan tanpa segan silu, kata Presiden gerakan Islam, Ikatan Muslimin Malaysia (ISMA), Haji Aminuddin Yahaya.

Bimbang dengan perkara itu, beliau membangkitkan persoalan sama ada negara sedang menuju kehancuran apabila para pemimpin sering kali berebut kuasa tanpa mengambil berat implikasinya terhadap kestabilan negara dan aspek-aspek lain.

“Apakah fenomena sebegini terjadi begitu sahaja secara kebetulan atau sebenarnya ada ‘pihak lain’ yang sedang mengatur sesuatu supaya negara bergejolak?,” soalnya dalam satu kenyataan, hari ini.

Mengulas lanjut, Aminuddin berkata, sejarah menunjukkan bahawa musuh akan menyerang apabila negara tidak keruan, di mana pemimpin-pemimpin sudah menjadi ‘gila’ pangkat dan jawatan sehingga rakyat pun hilang daripada tumpuan mereka.

“Lihatlah sejarah negara mana sekali pun, zaman bila sekali pun, kita akan dapati trendnya sama. Belajarlah daripada sejarah.

“Persoalannya, jika benar ada ‘pencatur’ di belakang sana yang sedang menunggu-nunggu saat dan ketika untuk meratah negara ini, maka siapakah mereka itu?,” soalnya lagi.

Dalam pada itu, Aminuddin berkata, mungkin rakyat tidak sedar tetapi kebarangkalian ini merupakan satu permainan musuh adalah suatu yang tidak boleh diambil remeh dan dipandang sepi.

“Lihatlah apa yang terjadi di negara-negara jiran kita yang tiba-tiba sahaja bergolak, apakah ini satu kebetulan?,” katanya.

Pun begitu, beliau tidak mahu meletakkan kesalahan ini sepenuhnya kepada politikus semata-mata.

Kesalahan ini juga, katanya, perlu diletakkan di bahu semua rakyat jelata kerana bertanggungjawab memilih pemimpin-pemimpin hari ini.

“Maka, kitalah juga yang memperjudikan nasib anak cucu kita kepada para politikus ini. Kitalah yang bertanggungjawab pada nasib dan masa depan agama, bangsa dan tanah air kita.

“Kalau ada yang bertanya pada saya, apakah jalan penyelesaiannya? Maka, jawapannya ada pada setiap pengundi.

“Kita semua mesti melihat politik dari kaca mata yang lebih luas melangkaui kerangka kepartian semata-mata, matang serta berpandangan jauh dalam menilai,” katanya.

Katanya, perubahan tidak akan berlaku jika setiap daripada rakyat masih taksub dan memilih pemain-pemain politik lama yang sudah lapuk dan luput tetapi berperangai seolah-olah politik negara milik mereka.

Aminuddin menegaskan, rakyat harus berani membuat perubahan dan memilih pemimpin-pemimpin baharu yang berwawasan.

“Ini termasuklah akar umbi parti-parti, supaya menaikkan tokoh-tokoh yang berwibawa dan tidak memelihara lagi ‘dinosaur-dinosaur’ politik yang rakus menerkam dan meratah rakyat.

“Perubahan ada di tangan kita semua. Fikir-fikirkanlah,” tegasnya.


Zionis aniaya nelayan Palestin di Gaza

GAZA, 12 Zulkaedah 1443H, Ahad – Tentera Laut Israel melepaskan tembakan ke arah nelayan Palestin ketika sedang menangkap ikan di perairan Gaza sehingga memaksa mereka kembali ke pantai.

Memetik agensi berita Wafa, rejim Israel melepaskan lima tembakan dan meriam air ke arah kumpulan nelayan kira-kira enam batu nautika dari Gaza, sekali gus memaksa mereka menghentikan aktiviti penangkapan ikan dan kembali ke pantai.

Sejak dahulu lagi, tentera pengganas Israel telah mengganggu aktiviti nelayan Palestin Gaza dengan menembak ke arah kumpulan nelayan selain merosakkan bot mereka.

Malah, terdapat laporan menyatakan ada sebilangan nelayan terbunuh atau cedera akibat terkena tembakan rejim pengganas itu.

Selain menyerang nelayan Palestin, tentera pengganas Israel sering melarang bot-bot memasuki perairan serta mengehadkan zon tangkapan yang boleh diakses oleh penduduk Palestin dari Gaza.

Sejak 2007, pihak berkuasa tentera laut negara haram telah menguatkuasakan sekatan di sepanjang 40 kilometer di Gaza.

Sekatan berkenaan telah menghalang 3,700 nelayan berdaftar daripada melakukan aktiviti penangkapan ikan di Gaza – majoriti kumpulan nelayan berkenaan terdiri kumpulan miskin tegar.

Lebih menyedihkan Zionis juga mengecilkan zon penangkapan daripada 25 batu nautika kepada hanya enam batu nautika dari perairan Gaza, menurut Kumpulan Hak Asasi Kemanusian Israel, B’ Tselem. – Agensi


Syor lanjut moratorium hingga darurat tamat: Penganalisis

Oleh Athirah Huda Zalhe

BANGI, 1 Jamadilakhir 1442H, Khamis – Kerajaan disyor untuk mempertimbangkan lanjutan moratorium kepada golongan sasar yang terjejas dengan pelaksanaan Perintah Kawalan Pergerakan (PKP) sehingga tempoh darurat tamat.

Ini termasuk membenarkan juga pencarum Kumpulan Wang Simpanan Pekerja (KWSP) mengeluarkan wang di Akaun 1 mereka tanpa sebarang syarat tambahan.

Penganalisis ekonomi, Prof Madya Dr Abu Sofian Yaacob berkata, melalui dua langkah itu, secara tidak langsung membantu sebahagian rakyat khususnya kumpulan B40 yang terjejas akibat PKP dan pelaksanaan darurat.

Beliau berkata, meskipun pelaksanaan PKP 2.0 tidak memberi kesan menyeluruh kepada rakyat, sektor bersasar masih perlukan perhatian untuk ‘kembali bernafas’.

“PKP 1.0 memang memberi kesan mendalam kepada kebanyakan rakyat di seluruh negara

“Tetapi, PKP 2.0 masih menjejaskan beberapa sektor bersasar dan sebahagian mereka yang terikat dengan pelaksanaan PKP,” katanya kepada Ismaweb.net, hari ini.

Prof Abu Sofian berkata, walaupun pelaksanaan hanya untuk tempoh 14 hari, kebanyakan mereka masih terjejas pendapatan khususnya dalam kalangan yang tiada kerja tetap dan peniaga mikro.

“Tambahan pula, mereka kurang mendapat bantuan dan sesetengah mereka tidak dapat mengeluarkan caruman KWSP mereka.

“Dengan adanya PKP telah menjejaskan kehidupan dan pendapatan sebahagian rakyat Malaysia terutama kumpulan B40, apatah lagi dengan pengisytiharan darurat.

“Justeru, agensi kerajaan dan NGO perlu membantu melalui bentuk wang ringgit atau pun barangan untuk mereka ‘survive’ sehingga semua berakhir,” katanya.

Isnin lalu, Perdana Menteri, Tan Sri Muhyiddin Yassin mengumumkan pelaksanaan PKP 2.0 membabitkan Selangor, Wilayah Persekutuan, Johor, Pulau Pinang dan Sabah selama dua minggu sehingga 26 Januari ini.

Kemudian pada Selasa, Yang di-Pertuan Agong pula memperkenankan tempoh pelaksanaan darurat sehingga 1 Ogos atau ke sehingga suatu tarikh yang lebih awal jika angka kes jangkitan harian COVID-19 dapat dikawal serta diturunkan dengan berkesan.


Pasukan khas sasar harga minyak masak turun 10 peratus

KUALA LUMPUR, 18 Zulhijjah 1443H, Isnin – Pasukan Khas Jihad Tangani Inflasi menyasarkan harga minyak masak diturunkan 10 peratus lebih rendah daripada harga yang dijual kini dalam masa dua minggu susulan penurunan harga minyak sawit.

Pengerusi pasukan khas itu Tan Sri Annuar Musa justeru berharap pihak industri dan termasuk pengilang akan bekerjasama untuk menurunkan harga minyak masak dalam tempoh berkenaan.

Annuar yang juga Menteri Komunikasi dan Multimedia berkata ketika ini harga minyak masak yang tidak disubsidi masih berada pada paras harga yang agak tinggi.

“Jadi kita bersetuju untuk sekali lagi kita mohon kerjasama untuk semua pengilang dan dalam masa seminggu dua daripada sekarang kita ingin melihat harga minyak masak diturunkan kepada satu paras sekurang-kurangnya 10 peratus lebih rendah daripada harga ianya dijual.

Kita sangat memerlukan kepada persefahaman di peringkat kilang-kilang, sepantas mana mereka menaikkan harga sewaktu harga minyak dulu, saya harap sepantas itu jugalah mereka kena segera menurunkan harga apabila harga minyak (sawit) telahpun turun,” katanya pada sidang media di Bangunan Parlimen di sini hari ini selepas mempengerusikan mesyuarat keempat pasukan khas itu. – Bernama


NGO tuntut keadilan jenayah gas sarin di Syria

DAMSYIK, 20 Safar 1442H, Khamis – Tiga pertubuhan bukan kerajaan (NGO) bertindak mengemukakan aduan jenayah kepada pihak pengadilan Jerman, susulan serangan gas sarin di Syria beberapa tahun lalu.

Aduan itu bagi memastikan rejim Presiden Bashar al-Assad bertanggungjawab sepenuhnya atas penggunaan senjata kimia itu.

Inisiatif Keadilan, Pusat Media dan Kebebasan Bersuara Syria dan Arkib Syria menyerahkan dokumen bukti bagi pihak mangsa kepada Pendakwa Raya Persekutuan Jerman di Karlsruhe pada Isnin.

Penyiasatan bersama dalam tempoh dua tahun memfokuskan kepada dua serangan senjata kimia terburuk dalam tempoh satu dekad.

Penggunaan gas sarin di luar bandar Damsyik, Ghouta pada 2013 mengorbankan lebih 1,500 nyawa manakala serangan sama pada 2017 di perkampungan Khan Sheikhun mengorbankan kira-kira 100 orang.

April lalu, pelarian Syria menuntut keadilan undang-undang supaya individu yang melakukan jenayah kemanusiaan dikenakan hukuman setimpal.

Berdasarkan bukti yang berjaya diseludup keluar oleh jurugambar rejim dikenali dengan nama Caesar pada Ogos 2013, ia mendedahkan 53,275 gambar dari Syria yang membolehkan dunia melihat serta mengenal pasti kenalan atau ahli keluarga mereka.

Pada 2015, Human Rights Watch (HRW) menerima set lengkap gambar dari sebuah parti politik antipemerintah Syria, Gerakan Nasional Syria yang diperoleh dari Caesar.

Gambar-gambar berkenaan memaparkan bukti jelas kekejaman rejim Syria terhadap kemanusiaan. – Agensi


Bajet 2022: Cadangan tambah baik cukai dibuat agar lebih adil, bermanfaat

KUALA LUMPUR, 25 Rabiulawal 1443H, Isnin – Cadangan penambahbaikan cukai seperti diumumkan dalam Bajet 2020 tidak hanya bertujuan meningkatkan hasil negara, sebaliknya bagi memastikannya adil untuk semua selain Malaysia kekal sebagai negara yang mesra perniagaan.

Ketua Seksyen Bahagian Cukai (Antarabangsa II) Kementerian Kewangan Ezleezan Othman berkata sebagai contoh, pengenalan cukai jualan bagi barangan bernilai rendah dari luar negara yang dijual secara dalam talian dan dihantar kepada pengguna di Malaysia melalui kurier udara.

“Cukai jualan tersebut adalah bagi memastikan aspek sama rata dengan peniaga tempatan yang turut dikenakan cukai.

“Kita juga ingin menggalakkan aktiviti pengilangan di dalam negara dan itulah sebabnya kita mengambil pendekatan dengan mengenakan cukai jualan ke atas barangan bernilai rendah itu,’’ katanya dalam program wawancara Analisis Bajet 2022: Memangkin Wawasan Kemakmuran Bersama 2030 (WKB2030) Radio Televisyen Malaysia.

Menjelaskan selanjutnya, Ezleezan berkata aspek saksama itu turut dipertimbangkan bagi cadangan berkaitan cukai keuntungan atau Cukai Makmur bagi memastikannya ia adil untuk semua sektor.

Ini memandangkan pada masa ini, kerajaan hanya mengenakan cukai keuntungan luar biasa ke atas produk kelapa sawit, katanya.

Beliau berkata, secara asasnya, perundangan bagi cukai keuntungan luar biasa hanya dikenakan kepada barangan, tetapi tidak membabitkan perkhidmatan atau keuntungan.

“Jika hendak perluaskan skop penggunaan akta (berkaitan) ke atas keuntungan syarikat ataupun perkhidmatan, agak sukar kerana memerlukan pindaan perundangan dan sebagainya yang akan memakan masa lama.

“Oleh itu, bagi memastikan cukai yang lebih adil, kita perkenalkan Cukai Makmur supaya ia boleh dikenakan ke atas semua jenis perniagaan yang mengeluarkan barangan serta perkhidmatan dengan penetapan nilai ambang,” katanya.

Mengulas pengecualian penuh bagi duti import, duti eksais dan cukai jualan bagi kenderaan elektrik (EV), Ezleezan berkata langkah itu diharapkan dapat menyokong pembangunan industri tempatan yang akhirnya memberi kesan kepada harga serta manfaat untuk rakyat dan alam sekitar.

Selain itu, beliau juga yakin bahawa sasaran Bajet 2022 membabitkan pewujudan 600,000 peluang pekerjaan baharu pada 2022 akan dapat dicapai.

Menurutnya, sejajar dengan unjuran Keluaran Dalam Negara Kasar (KDNK) 2021 pada 3.0-4.0 peratus, Malaysia dijangka dapat menyediakan sejumlah 400,000 peluang pekerjaan baharu dengan sasaran 500,000 pekerjaan menjelang akhir tahun ini.

Bagi tahun depan, Malaysia menyasarkan pertumbuhan KDNK pada 5.0-6.0 peratus. – Bernama


61 SMKA, 228 SABK terlibat Modul Hadis 40 Imam Nawawi

KUALA LUMPUR, 8 Safar 1445H, Jumaat – Program rintis Modul Penghayatan Hadis 40 Imam Nawawi akan dilaksanakan dengan melibatkan guru dan murid beragama Islam di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Kementerian Pendidikan Malaysia (KPM) dalam kenyataan hari ini berkata, pelaksanaan Modul Penghayatan Hadis 40 Imam Nawawi itu disasarkan kepada guru dan murid beragama Islam sahaja.

KPM memaklumkan, pelaksanaan modul itu bertujuan memupuk semangat ihsan, kasih sayang dan memperkasakan kefahaman agama dalam kalangan guru dan murid beragama Islam.

“Inisiatif ini diharapkan mampu melahirkan generasi anak yang baik lagi cerdik seterusnya mengangkat karamah insaniah berdasarkan tiga elemen utama iaitu adab, akhlak dan integriti,” menurut kenyataan itu.

Menurutnya lagi, KPM sentiasa berusaha menerapkan nilai-nilai murni yang merangkumi elemen perpaduan, silang budaya, kepelbagaian agama dan saling menghormati antara kaum dalam setiap inisiatif yang dilaksanakan di institusi-institusi pendidikan bawah kelolaannya. – Bernama


COVID-19: Shanghai mahu kembali hidup normal mulai 1 Jun

SHANGHAI, 15 Syawal 1443H, Isnin – Shanghai berhasrat untuk menarik sekatan akibat COVID-19 bagi membolehkan semula kehidupan normal bermula 1 Jun ini.

Perkara itu diumumkan Timbalan Datuk Bandar, Zong Ming selepas mengisytiharkan 15 daripada 16 daerahnya telah menghapuskan kes di luar kawasan kuarantin.

Menerusi sidang media secara atas talian hari ini, Ming memberikan tempoh jelas untuk kira-kira 25 juta penduduk bandar itu kembali kepada kehidupan normal selepas berdepan penutupan selama lebih enam minggu.

Pegawai Shanghai mengisytiharkan wabak di bandar itu terkawal, tetapi kekal meneruskan matlamat mencegah penularan virus dan pemulihan jangkitan sehingga 21 Mei.

Ini bermaksud banyak sekatan yang dikuatkuasakan di bandar itu akan kekal.

Menghapuskan kes di luar kawasan kuarantin adalah syarat utama untuk meneruskan kehidupan normal di bawah dasar sifar COVID-19 yang ketat di China.

Shanghai merancang untuk meningkatkan penerbangan domestik dan perkhidmatan kereta api secara berperingkat, selain mulai Isnin akan membuka semula pasar raya, kedai serbaneka serta farmasi.

Penutupan Shanghai bersama sekatan COVID-19 di banyak bandar lain di China telah menjejaskan ekonomi negara itu dan mengganggu rantaian bekalan global.

Aktiviti ekonomi merosot dengan mendadak pada April apabila penutupan COVID-19 secara meluas, dan menjejaskan penggunaan, pengeluaran perindustrian serta pekerjaan yang menambah kebimbangan bahawa ekonomi boleh menyusut pada suku kedua. – Agensi


Muhyiddin dedah menteri DAP pernah minta selesai kes kalimah Allah luar mahkamah

BANGI, 26 Syawal 1444H, Rabu – Pengerusi Perikatan Nasional (PN), Tan Sri Muhyiddin Yassin mendedahkan bahawa ada menteri daripada parti DAP pernah meminta supaya Kementerian Dalam Negeri (KDN) di bawah pemerintahan kerajaan Pakatan Harapan (PH) sebelum ini menyelesaikan kes Jill Ireland di luar mahkamah.

Beliau yang memegang jawatan sebagai Menteri KDN ketika itu tidak bersetuju dengan permintaan tersebut.

Ini kerana, katanya, apa yang dimaksudkan dengan penyelesaian di luar mahkamah itu ialah KDN menarik balik perintah rampasan cakera padat risalah agama Kristian yang mengandungi kalimah Allah.

“Pendirian KDN pada masa itu ialah kes ini mesti diputuskan oleh mahkamah mengikut proses undang-undang.

“Antara hujah utama KDN pada masa itu ialah penyebaran risalah agama Kristian yang mengandungi kalimah Allah boleh menimbulkan kegusaran dalam kalangan umat Islam dan ini berkemungkinan menggugat ketenteraman awam dan keselamatan negara,” katanya dalam kenyataan, hari ini.

Bahkan, beliau berkata, apabila Mahkamah Tinggi membenarkan permohonan Jill Ireland pada tahun 2021, Kerajaan Perikatan Nasional pada ketika itu berpendirian bahawa keputusan kes ini mesti dirayu ke peringkat Mahkamah Rayuan.

“Menjadi kelaziman dalam mana-mana kes mahkamah, pihak yang tidak berpuas hati dengan keputusan mahkamah boleh merayu ke mahkamah yang lebih tinggi.

“Keputusan untuk merayu ke Mahkamah Rayuan juga adalah selaras dengan titah yang dizahirkan pada masa itu oleh Duli Yang Maha Mulia Sultan Ibrahim Ibni Almarhum Sultan Iskandar, Sultan Johor dan Duli Yang Maha Mulia Sultan Sharafuddin Idris Shah Alhaj, Sultan Selangor,” katanya.

Tetapi, perkembangan terbaharu kes ini membuatkan Muhyiddin kesal dengan keputusan kerajaan Pakatan Harapan-Barisan Nasional (BN) yang menarik balik rayuan dalam kes yang melibatkan sensitiviti umat Islam dan kepentingan awam ini.

“Sepatutnya, biarlah kes ini diputuskan menurut proses undang-undang di mahkamah sehingga selesai sebelum kerajaan membuat apa-apa keputusan dasar mengenainya.

“Sekiranya keputusan mahkamah masih tidak berpihak kepada kerajaan selepas proses rayuan selesai, maka wajarlah bagi pihak kerajaan meminda undang-undang berkenaan.

“Ia demi memastikan tujuan undang-undang tersebut dikuatkuasakan, iaitu untuk menjamin keharmonian hubungan antara masyarakat berbilang agama dan memelihara ketenteraman awam di negara ini dapat dicapai,” katanya.

Beliau menegaskan, perlu diingat bahawa Kebawah Duli Yang Maha Mulia Seri Paduka Baginda Yang di-Pertuan Agong adalah Ketua Agama Islam bagi Wilayah Persekutuan Kuala Lumpur, Labuan dan Putrajaya manakala Raja-Raja Melayu adalah Ketua Agama Islam bagi negeri masing-masing.

“Maka titah Raja-Raja Melayu dalam hal ini hendaklah dijunjung oleh kerajaan,” katanya.


Perang Palestin-Israel: Malaysia gesa UNSC ambil tindakan henti keganasan

KUALA LUMPUR, 23 Rabiulawal 1445H, Isnin – Malaysia menggesa Majlis Keselamatan Pertubuhan Bangsa-Bangsa Bersatu (UNSC) agar mengambil tindakan segera meminta semua pihak menghentikan segala tindakan keganasan dan pertempuran di Semenanjung Gaza ketika ini.

Timbalan Perdana Menteri, Datuk Seri Dr Ahmad Zahid Hamidi berkata, ia demi menghormati dan melindungi nyawa orang awam yang tidak bersalah, memandangkan ketika ini konflik yang telah berlarutan selama 75 tahun itu menyebabkan banyak nyawa terkorban, ribuan cedera dan kerosakan harta benda.

“Masyarakat antarabangsa juga hendaklah meningkatkan tekanan ke atas semua pihak untuk mengambil tindakan segera menghentikan pertempuran demi keamanan dan kestabilan serantau,” kata beliau pada sesi penerangan menteri berhubung Perkembangan Semasa Konflik Palestin-Israel di Dewan Rakyat hari ini.

Ahmad Zahid berkata, rakyat Palestin perlu dikembalikan hak mutlak bebas daripada pendudukan haram Israel, hak dikembalikan tanah yang telah dirampas oleh Israel dan hak membentuk sebuah negara Palestin yang merdeka dan berdaulat dengan Baitulmaqdis Timur sebagai ibu negara.

Katanya ketika ini, Malaysia terbuka dan akan terus menyokong segala usaha konkrit dan realistik untuk mencari jalan penyelesaian yang adil dan berkekalan terhadap konflik Palestin-Israel berdasarkan peruntukan undang-undang antarabangsa dan resolusi UNSC. – Bernama


Pemilihan Ahli Majlis Peguam Syarie Wilayah Persekutuan

NAMPAK gayanya Peguam Syarie Wilayah Persekutuan akan terlebih dahulu mengundi berbanding pengundi dalam Pilihan Raya Umum ke-15 nanti.

Seramai lebih 900 Peguam Syarie yang beramal di Wilayah-Wilayah Persekutuan akan memilih tiga belas orang anggota Majlis Peguam Syarie Wilayah-Wilayah Persekutuan sempena Mesyuarat Agong Kali Pertama Majlis Peguam Syarie Wilayah-Wilayah Persekutuan.

Hal ini disebabkan pelaksanaan Akta Profesion Guaman Syarie (Wilayah-Wilayah Persekutuan) 2019 telahpun dikuatkuasakan.

Jika sebelum ini Jawatankuasa Peguam Syarie Wilayah Persekutuan dipengerusikan oleh Ketua Hakim Syarie Wilayah Persekutuan dan tidak disebut langsung wakil Peguam Syarie secara spesifik, kini Majlis Peguam Syarie Wilayah-Wilayah Persekutuan dianggotai sepenuhnya oleh Peguam Syarie Wilayah Persekutuan.

Ini bermakna Peguam Syarie Wilayah Persekutuan boleh menjadi badan profesional yang mentadbir ahli-ahlinya sendiri dan tidak lagi bernaung di bawah entiti lain.

Dengan cara ini kebebasan peguam syarie akan terpelihara dan peguam syarie tidak akan lagi diperkecilkan.

Perjuangan menubuhkan Majlis Peguam Syarie ini sudah dimulakan sejak tiga puluh tahun lalu. Walaupun asalnya kita mahukan Majlis Peguam Syarie di peringkat kebangsaan setara Majlis Peguam Malaysia, tetapi yang dapat direalisasi sekarang hanyalah di peringkat Wilayah Persekutuan sahaja. Banyak pihak yang terlibat di dalam merealisasikan kewujudan Majlis Peguam Syarie Wilayah Persekutuan ini.

Penghargaan perlu diberikan kepada semua yang terlibat bukan hanya mereka yang memuktamadkan pelaksanaan akta ini sahaja.

Apapun ia merupakan perkembangan baik. Kesukaran yang dilalui Peguam Syarie untuk mewujudkan badan sendiri ini sangat ketara kerana pelaksanaan akta tersebutpun memakan masa selama tiga tahun sejak 2019.

Pemilihan ahli Majlis Peguam Syarie Wilayah Persekutuan yang pertama ini sangat penting bagi meletakkan piawaian dan halatuju yang betul Majlis tersebut. Ia bukan untuk suka suka kerana terdapat pelbagai perkara yang perlu dilakukan oleh anggota Majlis.

Namun dalam keghairahan Peguam Syarie Wilayah Persekutuan mendapat Majlisnya sendiri, pihak kerajaan seolah sepi dengan pewujudan Majlis ini. Bagi permulaan ini dana perlu diberikan oleh kerajaan bagi operasi permulaan Majlis seperti penyewaan pejabat, peralatan, emolumen dan banyak lagi.

Ada yang menyatakan supaya Majlis Agama Islam Wilayah Persekutuan yang memberikan dana ini tetapi saya kurang setuju sekiranya ia diambil dari wang zakat kerana kekaburan asnaf apa yang layak bagi Majlis Peguam Syarie ini.

Apapun banyak perkara yang perlu dilakukan oleh Majlis Peguam Syarie ini. Ia merupakan satu ujian besar kepada Peguam Syarie Wilayah Persekutuan kerana jika terdapat kesilapan kepeguaman syarie dan perwakilan di Mahkamah Syariah juga akan terkesan.

Saya percaya ramai peguam syarie boleh menjadi pemimpin Majlis Peguam Syarie Wilayah Persekutuan ini. Pilihlah yang terbaik di kalangan yang terbaik. Kita tidak mahu lagi peguam-peguam syarie terbahagi mengikut kecenderungan masing-masing sehingga tidak memberi manfaat kepada profesion guaman syarie itu sendiri.

Kesatuan peguam syarie di dalam Majlis Peguam Syarie ini sangat penting dan kita tidak boleh lagi berjalan atas wadah berlainan atas nama Peguam Syarie. Majlis Peguam Syarie hendaklah menjadi wadah kepada kesatuan peguam syarie itu sendiri.

Akhirnya masyarakat awam akan menilai keberkesanan peguam syarie pasca Majlis Peguam Syarie ini. Ia juga akan memberi impak kepada pelaksanaan perundangan Islam di Wilayah Persekutuan khususnya dan Malaysia amnya.

Pesta demokrasi bagi Peguam Syarie Wilayah-Wilayah Persekutuan ini menjadi tanda aras kepada negeri-negeri lain kelak sekiranya negeri-negeri berkenaan juga menggubal undang-undang yang sama seperti Wilayah-Wilayah Persekutuan nanti.

Tidak kiralah siapa yang memenangi pemilihan tersebut, kita hendaklah menyokong Majlis Peguam Syarie Wilayah-Wilayah Persekutuan kerana itu adalah badan yang mewakili Peguam Syarie Wilayah Persekutuan mengikut undang-undang.

Datuk Zainul Rijal Abu Bakar
Presiden Persatuan Peguam-Peguam Muslim Malaysia


PPSMI terburu-buru, tak wajar dilaksana: i-Guru

BANGI, 25 Zulkaedah 1441H, Jumaat – Pengajaran dan pembelajaran (PdP) Sains dan Matematik dalam bahasa kebangsaan terbukti lebih berkesan berbanding penggunaan bahasa Inggeris, kata Presiden Ikatan Guru-Guru Muslim Malaysia (i-Guru), Ustaz Mohd Azizee Hasan.

Menerusi satu kenyataan hari ini, beliau berkata, subjek Sains dan Matematik telah diajar dalam bahasa Melayu sejak tahun 70 an dengan jayanya tanpa sebarang masalah.

“I-Guru menyokong usaha mengukuhkan penguasaan bahasa Inggeris di sekolah-sekolah sebagai persediaan menghadapi dunia pasaran kerjaya tetapi menyangkal faktor pengangguran disebabkan ketidakupayaan penguasaan bahasa Inggeris,” katanya.

Terdahulu, Menteri Kanan Pendidikan, Dr Radzi Jidin berkata, Kementerian Pendidikan (KPM) tidak berhasrat untuk memperkenalkan semula Pengajaran Sains dan Matematik dalam bahasa Inggeris (PPSMI).

Beliau berkata demikian dalam jawapan bertulis kepada soalan William Leong Jee Keen (PH-Selayang) yang meminta Menteri Pendidikan menyatakan alasan untuk memperkenalkan semula PPSMI dan penambahbaikan yang akan dbuat untuk mengatasi kelemahan-kelemahan terdahulu.

Menyambut baik langkah kerajaan untuk tidak memperkenalkan semula PSMI, Ustaz Azizee berkata, kenyataan positif Dr Radzi selari dengan hasrat i-Guru yang menentang pelaksanaan PPSMI sebelum ini.

Beliau berharap, kenyataan Menteri Kanan Pendidikan itu sebagai langkah pihak KPM mencari kaedah terbaik untuk meningkatkan penguasaan Sains dan Matematik dalam kalangan pelajar di samping memperkukuhkan penguasaan bahasa Inggeris melalui pedagogi terbaik dan berkesan.

“Menjadikan Sains dan Matematik sebagai sasaran bukanlah jalan penyelesaian terbaik tetapi menyiapkan murid yang mempunyai kompetensi penguasaan pelbagai bahasa termasuk bahasa Inggeris adalah jalan membina laluan kerjaya masa depan.

“Ia selaras dengan apa yang termaktub di dalan Pelan Pembangunan Pendidikan Malaysia. Justeru, i-Guru berharap sebarang keputusan berkaitan dasar pendidikan negara tidaklah dilakukan secara terburu-buru tetapi perlu mengambil kira pelbagai aspek demi masa depan anak-anak kita” katanya.

PPSMI sebelum ini pernah diperkenalkan bagi Tahun Satu sekolah rendah dan Tingkatan Satu sekolah menengah pada tahun 2003 namun dimansuhkan pada tahun 2013 kerana dianggap tidak praktikal untuk perkembangan potensi pelajar di kawasan luar bandar.


Aplikasi ‘Saudi Visa Bio’ selari pelan transformasi TH

KUALA LUMPUR, 27 Syaaban 1443H, Rabu – Aplikasi ‘Saudi Visa Bio’ yang dibangunkan kerajaan Arab Saudi bagi memudahkan urusan pendaftaran jemaah haji dan umrah dari Malaysia ke negara itu adalah selari dengan pelan tranformasi Lembaga Tabung Haji (TH) iaitu Hijrah24, yang menekankan usaha digitalisasi dalam pengurusan haji.

Pengarah Eksekutif Haji TH Datuk Seri Syed Saleh Syed Abdul Rahman berkata pengenalan aplikasi berkenaan bertujuan mempercepatkan proses pemeriksaan imigresen dan kastam dengan menambah baik proses imbasan pasport, imbasan muka dan cap jari (biometrik) selain menjimatkan masa ketika para jemaah haji tiba di Tanah Suci.

Oleh itu, katanya inovasi berkenaan wajar diberi pujian dan malah usaha penambahbaikan seumpama itu juga perlu diteruskan pada masa hadapan demi memberi perkhidmatan terbaik kepada para jemaah haji.

“Rakyat Malaysia amat bertuah kerana kerajaan Arab Saudi memilih Malaysia antara negara yang terawal dalam melaksanakan projek perintis aplikasi terbabit,” katanya dalam kenyataan hari ini.

Aplikasi ‘Saudi Visa Bio’ yang kini dalam fasa pertama dan akan menggunakan cap jari atau muka untuk melengkapkan proses pengeluaran visa Umrah atau Haji, dilancarkan di Malaysia Isnin lepas.

Arab Saudi adalah negara pertama di dunia menggunakan teknologi pendaftaran biometrik melalui telefon pintar untuk pengeluaran visa elektronik. – Bernama


Rejim haram Israel geledah puluhan rumah di Jenin cari tahanan

JENIN 1 Safar 1443H, Rabu – Rejim penjajah Israel mengawal dan menyerbu beberapa kawasan di Tebing Barat – termasuk menggeledah rumah penduduk Palestin atas alasan mencari tahanan yang berjaya meloloskan diri daripada penjara.

Puluhan tentera negara haram Israel dilaporkan mengawal ketat kawasan Arraba dan meneruskan misi pencarian berkenaan secara besar-besaran.

Rejim pengganas turut menyerbu rumah ahli keluarga enam tahanan serta menahan ahli keluarga berkenaan.

Menerusi rakaman video menunjukkan Shaddah Ardah, abang kepada tahanan yang melarikan diri, Mahmaoud Ardah ditahan pasukan berkenaan.

Keadaan itu menyebabkan pemuda Palestin berang sehingga mencetus pergaduhan antara pemuda tempatan dan tentera rejim Zionis.

Di Kampung Aneen, barat Jenin pula puluhan tentera terus bersikap kasar dengan menggeladah rumah secara besar-besaran.

Keadaan sama turut berlaku di kampung Faaqqu, bagi hari kedua berturut-turut.

Tentera turut melancarkan operasi pencarian di di kawasan gunung berhampiran Faqqu’a dan menyoal siasat penduduk di kawasan berkenaan.

Terdahulu, enam tahanan Palestin melarikan diri dari Penjara Gilboa dengan keselamatan tinggi di utara Israel pada awal pagi.

Mereka dipercayai menggali terowong untuk keluar dari penjara yang dibina pada tahun 2004 untuk tahanan Palestin ‘paling berbahaya’ .

Semua tahanan itu berasal dari Jenin dan dinamakan sebagai Munadil Nafayat, 26, dari Yaabad; Mahmoud dan Mohammad Al-Arida, kedua-duanya dari Arraba; Iham Kahamji, 35, dari Kufr Dan; dan Yaqoub Qadiri, 49, dari Deir al-Basha.

Sebilangan besar menghabiskan hampir 20 tahun atau lebih di dalam penjara untuk menjalani hukuman seumur hidup.  – Agensi


Aparteid: Mampukah dunia hukum Israel di peringkat antarabangsa?

BANGI, 28 Syawal 1442H, Rabu – Negara haram Israel mesti dihukum di peringkat antarabangsa susulan tindakannya yang mempraktikkan dasar aparteid terhadap Palestin.

Bagaimanapun, mantan Ahli Jawatankuasa Pusat Ikatan Muslimin Malaysia (ISMA), Haji Omar Kassim mempersoalkan, kebarangkalian hukuman itu dikenakan, memandangkan semua sistem dunia dibina bagi menyokong kewujudan rejim Zionis.

“Di tanah air, orang Melayu mesti sedar kewujudan agenda serupa untuk merubah rupa bangsa tanah ini daripada Melayu Islam kepada bentuk yang lain secara halus dan terancang.

“Ini dilakukan melalui pendidikan, pembandaran (Penchinaan dan Pengamerikaan), penguasaan ekonomi, penguasaan media, mencetuskan perseteruan antara bangsa Melayu dan lain-lain,” katanya dalam satu kenyataan, hari ini.

Terdahulu, Duta Israel ke Afrika Selatan mengakui bahawa Israel mempraktikkan dasar aparteid terhadap Palestin, sekali gus menggesa dunia menyedari bahawa apa yang terjadi di Selatan Afrika beberapa dekad lalu, turut berlaku di wilayah dijajah itu.

Dalam sebuah artikel yang ditulis di GroundUp, dua Duta Besar Israel, Ilan Baruch dan Alon Liel memberitahu, negara penjajah Israel berusaha mengubah geografi dan demografi Tebing Barat melalui pembangunan pemukiman, yang menyalahi undang-undang antarabangsa.

Mereka mendakwa, rejim Zionis memiliki projek ke hadapan untuk menghubungkan pemukiman secara tidak sah melalui pembangunan infrastruktur, jaringan lebuh raya dan projek pembangunan air serta elektrik yang mengubah pemukiman menjadi pinggir bandar.

“Ia terjadi bersama rampasan dan pengambilalihan sejumlah besar tanah Palestin, termasuk pengusiran rumah dan aktiviti perobohan.

“Bermakna, pemukiman dibangunkan dan diperluas dengan mengorbankan penduduk Palestin, yang dipaksa berpindah ke kawasan tanah lebih kecil,” kata duta itu.


Kaunter pendaftaran vaksin di masjid mudahkan urusan

KOTA BHARU, 12 Zulkaedah 1442H, Rabu – Inisiatif pendaftaran suntikan vaksin COVID-19 di Masjid Saadatul Ikhwan, Kampung Penambang di sini memberi kemudahan kepada penduduk setempat yang menghadapi kekangan untuk mendaftar menerusi aplikasi MySejahtera.

Seorang penduduk Sakinah Mat, 49, dari Kampung Penambang berkata inisiatif itu membantunya mendaftar secara manual kerana tidak begitu berpengetahuan tentang cara pendaftaran melalui MySejahtera.

“Anak sulung saya Mohd Firdaus Che Mohd, 28, ada menawarkan untuk membantu saya mendaftar namun saya tidak mahu menyusahkannya kerana dia bekerja di Singapura.

“Namun dengan adanya inisiatif program pendaftaran suntikan vaksin secara manual ini dalam komuniti sekali gus dapat memudahkan serta menyelesaikan urusan pendaftaran saya serta suami Mohd Din Che Mohd (62 tahun),” katanya ketika ditemui Bernama di Masjid Saadatul Ikhwan, Kampung Penambang.

Seorang warga emas Wan Soh Wan Ahmad, 64, dari Kampung Siti Manis, berkata dia tidak mempunyai telefon bimbit untuk mendaftar menerusi aplikasi MySejahtera.

Katanya dia mengetahui tentang program pendaftaran secara manual yang diadakan di Masjid Saadatul Ikhwan itu menerusi siaran radio Kelantan FM semalam.

“Saya turut mendaftarkan suntikan vaksin untuk anak kedua saya Suhaini Abdul Rashid, 43, yang juga Orang Kurang Upaya (OKU) intelektual. Malah, saya berharap dengan adanya inisiatif mendaftar dalam komuniti ini akan memudahkan saya untuk menerima vaksin di kawasan sekitar ini juga nanti,” katanya.

Sementara itu, Penghulu Mukim Penambang Zainuddin Zakaria, 54, berkata Program Outreach Pendaftaran Vaksin COVID-19 dalam komuniti tersebut dilaksanakan bagi membantu meningkatkan pendaftaran dalam kalangan masyarakat di mukim berkenaan yang membabitkan penduduk sembilan kampung yang masih lagi belum mendaftar sebagai penerima vaksin.

“Setakat semalam, kita sudah membantu mendaftarkan lebih 1,300 penduduk dan hingga petang iaitu hari terakhir ini kita menyasarkan hampir 1,500 penduduk lagi akan mendaftar secara manual untuk menerima vaksin,” katanya.

Penyelaras Program Outreach Pendaftaran Vaksin COVID-19 dalam komuniti negeri Kelantan Mohd Nasir Mohd Noor berkata program di Masjid Saadatul Ikhwan, Kampung Penambang itu merupakan program kedua yang diselaraskan oleh pihaknya di negeri berkenaa.

“Program ini akan dilaksanakan sekiranya mendapat permintaan daripada penduduk atau penghulu, namun kita akan membuat penilaian terlebih dahulu. Sebelum ini kita telah laksanakan di Pondok Terusan Pasir Tumboh yang melibatkan seramai 540 penduduk pada 15 dan 16 Jun lalu.

“Setakat ini, menerusi penilaian kami melalui program outreach yang diadakan ini, hampir 60 peratus penduduk di lokaliti terlibat tidak mendaftar menerusi aplikasi MySejahtera kerana menghadapi pelbagai kekangan termasuk tidak memiliki telefon bimbit dan sebagainya.

“Pihak kami berharap dengan adanya inisiatif ini dapat meningkatkan peratusan pendaftaran penerima vaksin di negeri ini, sekali gus membantu masyarakat untuk mendapatkan suntikan vaksin dengan lebih cepat,” katanya. – Bernama